text:
KGAOLO YA BOSOMENNGWE
O ne A Nna a Disitse Mme a Leta
1, 2. Elija o ne a lebana le kabelo efe e e sa itumediseng, mme ene le Ahabe ba ne ba farologane ka ditsela dife?
ELIJA o ne a batla go rapela Rraagwe yo o kwa legodimong mo sephiring. Le fa go ntse jalo, boidiidi jo bo neng bo dikologile moporofeti yono wa boammaaruri bo ne bo sa tswa go mmona a bitsa molelo go tswa kwa legodimong, mme ga go pelaelo gore bontsi jwa batho bano bo ne bo dira sotlhe se bo ka se kgonang go kgatlha Elija gore a tle a ba amogele. Pele ga Elija a ka tlhatlogela kwa godimo ga Thaba ya Karemele go ya go rapela Jehofa Modimo mo sephiring, o ne a tshwanelwa ke go dira tiro nngwe e e sa itumediseng. O ne a tshwanetse go bua le Kgosi Ahabe.
2 Ahabe le Elija ba ne ba farologane fela thata. Ahabe yo o neng a apere diaparo tsa segosi, e ne e le monna yo o pelotshetlha yo o neng a itetla go tlhotlhelediwa motlhofo ke batho ba bangwe go dira dilo tse di bosula. Elija ene o ne a apere diaparo tse di neng di aparwa ke baporofeti—seaparo sa maemo a a kwa tlase se gongwe se neng se dirilwe ka letlalo la phologolo kgotsa ka boboa jwa kamela kgotsa podi. E ne e le monna yo o pelokgale, yo o thokgameng le yo o nang le tumelo. Ditiragalo tse di neng tsa direga mo letsatsing leo di ne di senotse gore banna bao ke batho ba ba ntseng jang.
3, 4. (a) Ke eng fa Ahabe le baobamedi ba bangwe ba ga Baale ba ne ba tlhabilwe ke ditlhong? (b) Re tlile go tlotla ka dipotso dife?
3 Ahabe le baobamedi ba bangwe ba ga Baale ba ne ba tlhabisitswe ditlhong mo letsatsing leo. Bodumedi jwa boheitane jo Ahabe le mosadi wa gagwe Kgosigadi Jesebele ba neng ba bo rotloetsa mo bogosing jwa ditso tse di lesome tsa Iseraele, bo ne bo fentswe. Baale o ne a senotswe gore ke modimo wa maaka. Le mororo baporofeti ba ga Baale ba ile ba ikuela kwa go ene ba sa kgaotse, ba bina e bile ba itshegaka mo ba neng ba tshologa madi, modimo yoo yo o sa tsheleng o ne a palelwa fela ke go tshuba molelo. Baale o ne a paletswe ke go sireletsa banna bao ba le 450 ba ba neng ba tshwanelwa ke go bolawa. Go na le sengwe gape se modimo yono wa maaka a neng a paletswe ke go se dira, mme go ise go ye kae go palelwa ga gagwe go ne go tla tloga go senoga. Go ne go fetile dingwaga di le tharo baporofeti ba ga Baale ba ntse ba mo kopa go fedisa leuba le le neng le aparetse naga ya bone, le fa go ntse jalo Baale o ne a paletswe ke go le fedisa. Go ise go ye kae, Jehofa o ne a tla tloga a itshupa gore ke ene Modimo wa boammaaruri ka go fedisa leuba leo.—1 Dikg. 16:30–17:1; 18:1-40.
4 Mme gone, Jehofa o ne a tla tsaya kgato leng? Elija o ne a tla dira eng fa a ntse a letile Jehofa? Mme re ka ithuta eng mo monneng yono wa tumelo? A re boneng seo fa re ntse re sekaseka pego eno.—Bala 1 Dikgosi 18:41-46.
O ne A Ikanya Thapelo
5. Elija o ne a bolelela Ahabe gore a dire eng, mme a go bonala Ahabe a ile a ithuta sengwe mo go se se neng sa direga mo letsatsing leo?
5 Elija o ne a ya kwa go Ahabe mme a mo raya a re: “Tlhatloga, o je o bo o nwe; gonne go na le modumo wa pheretlhego wa pula e kgolo.” A kgosi eno e e boikepo e ne e ithutile sengwe mo go se se neng se diragetse mo letsatsing leo? Pego eno ga e tlhalose dintlha tsotlhe ka kgang eo, mme gone ga go mafoko ape a a bontshang gore o ne a ikwatlhaya kgotsa a kopa moporofeti yono gore a mo thuse go rapela Jehofa le go kopa gore a itshwarelwe. Go na le moo, Ahabe o ne a “tlhatloga a ya go ja le go nwa.” (1 Dikg. 18:41, 42) Elija ene o ne a dira eng?
6, 7. Elija o ne a rapelela eng, mme ka ntlha yang?
6 “Fa e le Elija ene, a tlhatlogela kwa godimo ga Karemele mme a inamela fa fatshe a ba a nna a tsentse sefatlhego fa gare ga mangole.” Fa Ahabe a ya go ja, Elija ene o ne a nna le tshono ya go rapela Rraagwe yo o kwa legodimong. Ela tlhoko tsela e e bontshang boikokobetso e e tlhalosiwang fano—Elija o ne a iname thata jaana mo sefatlhego sa gagwe se neng se le fa gare ga mangole. O ne a dira eng? Ga re tlhoke go fopholetsa. Mo go Jakobe 5:18, Baebele e re bolelela gore Elija o ne a rapelela gore leuba le fele. Go bonala a ne a rapela a le kwa godimo ga Karemele.
7 Pelenyana ga foo, Jehofa o ne a re: “Ke ikemiseditse go nesa pula mo godimo ga lefatshe.” (1 Dikg. 18:1) Ka jalo, Elija o ne a rapelela gore thato ya ga Jehofa e diragale, fela jaaka Jesu a ile a ruta balatedi ba gagwe go rapela dingwaga di ka nna sekete morago ga moo.—Math. 6:9, 10.
8. Sekao sa ga Elija se re ruta eng ka thapelo?
8 Sekao sa ga Elija se re ruta go le gontsi ka thapelo. Selo se Elija a neng a akantse thata ka sone e ne e le gore thato ya Modimo e diragadiwe. Go botlhokwa gore le rona fa re rapela re gopole gore: “Go sa kgathalesege gore ke eng se re se kopang kafa thatong ya [Modimo], o a re utlwa.” (1 Joh. 5:14) Ka jalo, go bonala sentle gore re tshwanetse go itse gore thato ya Modimo ke eng gore a tle a utlwe dithapelo tsa rona—e leng lebaka le le utlwalang la go bo re tshwanetse go ithuta Baebele letsatsi le letsatsi. Ke boammaaruri gore Elija le ene o ne a batla go bona leuba le fedile ka gonne batho ba gaabo ba ne ba boga fela thata. Go bonala a ile a leboga Jehofa go tswa pelong fa a sena go bona kgakgamatso e Jehofa a neng a e dira mo letsatsing leo. Le rona re batla gore dithapelo tsa rona di bontshe gore re leboga Jehofa go tswa pelong le gore re amegile ka batho ba bangwe.—Bala 2 Bakorintha 1:11; Bafilipi 4:6.
O ne A Ikanya Jehofa Mme a Nna a Disitse
9. Elija o ne a laela motlhokomedi wa gagwe gore a dire eng, mme re tla tlotla ka dinonofo dife tse pedi?
9 Elija o ne a tlhomamisegile gore Jehofa o tla tsaya kgato go fedisa leuba mme o ne a sa itse gore leng. Ka jalo ke eng se moporofeti yono a neng a se dira fa a ntse a letile? Ela tlhoko gore pego eno ya reng: “A raya motlhokomedi wa gagwe a re: ‘Tsweetswee tlhatloga. O lebe ntlheng ya lewatle.’ Ka jalo a tlhatloga mme a leba a bo a re: ‘Ga go na sepe gotlhelele.’ Mme a tswelela a re, ‘Boela morago,’ ga supa.” (1 Dikg. 18:43) Sekao sa ga Elija se re ruta dithuto tse pedi. Ya ntlha, ela tlhoko kafa moporofeti yono a neng a ikanya Jehofa ka gone. Go tswa foo, ela tlhoko kafa a ileng a nna a disitse ka gone.
Elija o ne a tlhoafaletse go bona sesupo sa gore Jehofa o tloga a tsaya kgato
10, 11. (a) Elija o ne a bontsha ka tsela efe gore o ikanya ditsholofetso tsa ga Jehofa? (b) Ke eng fa le rona re ka mo ikanya ka tsela eo?
10 E re ka Elija a ne a ikanya se Jehofa a se solofeditseng, o ne a nna a batla sesupo sa gore Jehofa o tloga a tsaya kgato. Ka jalo o ne a romela motlhokomedi wa gagwe gore a eme kwa lefelong le le kwa godimo go bona gore a go na le sesupo sa gore pula e tla tloga e na. Fa motlhokomedi a boa, o ne a mo tlisetsa pego eno e e kgobang marapo: “Ga go na sepe gotlhelele.” Loapi lo ne lo apogile go se na le fa e le lerunyana. A o lemogile sengwe se se sa tlwaelegang? Se lebale gore Elija o ne a sa tswa go bolelela Kgosi Ahabe gore: “Go na le modumo wa pheretlhego wa pula e kgolo.” Moporofeti yono o ne a ka bua jang selo se se ntseng jalo fa ka nako eo go ne go se na le fa e le lerunyana?
11 Elija o ne a itse tsholofetso ya ga Jehofa. E re ka e ne e le moporofeti le moemedi wa ga Jehofa, o ne a tlhomamisegile gore Modimo o tla diragatsa lefoko la Gagwe. Elija o ne a ikanya Jehofa—mo go neng go ntse jaaka e kete o utlwa pula e kgolo. Gongwe seno se re gopotsa tsela e Baebele e tlhalosang Moshe ka yone: “O ne a tswelela a nitame jaaka e kete o bona Ene yo o sa bonaleng.” A le wena o tsaya Modimo e le motho wa mmatota? O re naya lebaka le le utlwalang la gore re nne le tumelo e e ntseng jalo mo go ene le mo dilong tse a di solofeditseng.—Baheb. 11:1, 27.
12. Elija o ne a bontsha jang gore o nna a disitse, mme o ne a dira eng fa a bolelelwa gore go na le lerunyana le le lengwe?
12 Jaanong ela tlhoko se se bontshang gore Elija o ne a nna a disitse. O ne a busetsa motlhokomedi wa gagwe gape kwa a neng a mo romile teng, e seng gangwe fela kgotsa gabedi, mme ka makgetlo a le supa! Akanya fela kafa motlhokomedi yono a ka tswang a ne a lapisitswe ka gone ke go nna a boaboela kwa lefelong le le lengwe, mme Elija ene o ne a tlhoafaletse go bona sesupo mme ga a ka a ineela. Kgabagare fa motlhokomedi a sena go boela lekgetlo la bosupa, o ne a bega jaana: “Bona! Go na le leru le lennye jaaka legofi la motho le le tlhatlogang mo lewatleng.” A o kgona go bona ka leitlho la mogopolo motlhokomedi yono a phutholola letsogo la gagwe mme a lekanya ka seatla bogolo jwa lerunyana le le lengwe le le tlhatlogang go tswa ntlheng ya Lewatle le Legolo? Motlhokomedi yono a ka tswa a ne a tsaya gore lerunyana leo ga le botlhokwa. Le fa go ntse jalo, Elija o ne a le tsaya le le botlhokwa fela thata. Jaanong o ne a naya motlhokomedi wa gagwe ditaelo tseno tse di potlakileng: “Tlhatloga, o ye go raya Ahabe o re, ‘Golega kara! Mme o fologe gore pula e kgolo e se ka ya go kganela!’”—1 Dikg. 18:44.
13, 14. (a) Re ka etsa jang tsela e Elija a ileng a nna a disitse ka yone? (b) Ke mabaka afe a a re tlhotlheletsang go tsaya kgato ka bonako?
13 Le mono Elija o re tlhometse sekao se se molemolemo. Le rona re tshela mo nakong e Modimo a tlogang a tsaya kgato go diragatsa boikaelelo jwa gagwe jo a bo boletseng. Elija o ne a letetse bokhutlo jwa leuba; gompieno batlhanka ba Modimo ba letetse bokhutlo jwa tsamaiso eno e e boikepo ya dilo. (1 Joh. 2:17) Fela jaaka Elija, re tshwanetse go nna re disitse go fitlha Jehofa Modimo a tsaya kgato. Morwa Modimo e bong Jesu, o ne a gakolola balatedi ba gagwe jaana: “Jalo, nnang lo disitse, ka gonne ga lo itse gore Morena wa lona o tla ka letsatsi lefe.” (Math. 24:42) A Jesu o ne a raya gore balatedi ba gagwe ga ba na go itse gotlhelele gore bokhutlo bo tla tla leng? Nnyaa, ka gonne o ne a bua thata ka tsela e maemo a lefatshe a tla bong a le ka yone pele bokhutlo bo tla. Rotlhe re ka kgona go ithuta ka sesupo seno se se dikarolo dintsi sa “bokhutlo jwa tsamaiso eno ya dilo.”—Bala Mathaio 24:3-7.
Lerunyana le le lengwe le ne le lekane go tlhomamisetsa Elija gore Jehofa o tloga a tsaya kgato. Sesupo sa metlha ya bofelo se re naya mabaka a a utlwalang a go dira dilo re na le boikutlo jwa go potlaka
14 Karolo nngwe le nngwe ya sesupo seo e re naya bosupi jo bo maatla le jo bo tlhatswang pelo. A bosupi jono bo lekane go re tlhotlheletsa go dira dilo re na le boikutlo jwa go potlaka fa re ntse re direla Jehofa? Lerunyana le le lengwe le le neng le tlhatloga mo lewatleng le ne le lekane go tlhomamisetsa Elija gore Jehofa o tloga a tsaya kgato. A Jehofa o ne a swabisa moporofeti yoo yo o ikanyegang?
Jehofa a mo Namola Le go Mo Segofatsa
15, 16. Ke ditiragalo dife tse di neng tsa direga ka bonako, mme Elija a ka tswa a ne a ipotsa eng ka Ahabe?
15 Pego eno ya re: “Ga diragala gore fa go sa ntse go ntse jalo magodimo ka boone a fifale ka maru le phefo mme pula e kgolo ya simolola go na. Mme Ahabe a tswelela a palame a ya Jesereele.” (1 Dikg. 18:45) Ditiragalo di ne tsa simolola go direga ka bonako. Fa motlhokomedi wa ga Elija a ntse a bolelela Ahabe molaetsa o o tswang kwa moporofeting, lerunyana leo le ne la gola, la tlala loapi mme ga sala go fifetse. Go ne ga tsubutla phefo e kgolo. Kgabagare, morago ga dingwaga di le tharo le halofo, pula e ne ya na mo Iseraele. Lefatshe le le omileng le ne la koloba. Fa pula e ntse e tshologa, noka ya Kishone e ne ya penologa, mme ya tlhatswa madi a baporofeti ba ga Baale ba ba neng ba bolailwe. Baiseraele ba ba seng kutlo le bone ba ne ba newa tshono ya go tlosa kobamelo e e leswe ya ga Baale mo nageng ya bone.
16 Ruri Elija o ne a solofetse gore Baiseraele ba tla tlosa kobamelo ya ga Baale mo Iseraele! Gongwe o ne a ipotsa gore Ahabe o tla itshwara jang fa ditiragalo tseo tse di gakgamatsang di ntse di direga. A Ahabe o ne a tla ikwatlhaya mme a tlogele kobamelo e e leswe ya ga Baale? Kana gone, ditiragalo tsa letsatsi leo di ne di mo neile mabaka a a utlwalang a go dira diphetogo tseo. Ke boammaaruri gore re ka se itse se Ahabe a neng a se akantse ka nako eo. Pego eno e re bolelela fela gore kgosi e ne ya ‘tswelela e palame e ya Jesereele.’ A o ne a ithutile sengwe? A o ne a ikemiseditse go fetola ditsela tsa gagwe? Ditiragalo tse di diragetseng morago ga moo di re bontsha gore ga a ka a dira jalo. Le fa go ntse jalo, go ne go sa ntse go na le dilo tse dingwe tse di tla diragalelang Ahabe—le Elija.
17, 18. (a) Elija o ne a diragalelwa ke eng fa a le mo tseleng go ya Jesereele? (b) Ke eng se se neng se sa tlwaelega ka go taboga ga ga Elija fa a tswa Karemele a ya Jesereele? (Bona le ntlha e e kwa tlase.)
17 Moporofeti wa ga Jehofa o ne a tsena mo loetong mme a tsamaya ka tsela e Ahabe a neng a tsamaile ka yone. E ne e tlile go nna mosepele o moleele, mo puleng le mo lefifing. Mme go ne ga diragala sengwe se se sa tlwaelegang.
18 “Seatla sa ga Jehofa sa itshupa se le mo go Elija, mme a gatlha dinôka tsa gagwe a siana kwa pele ga ga Ahabe tsela yotlhe go ya Jesereele.” (1 Dikg. 18:46) Go bonala sentle gore “seatla sa ga Jehofa” se ne sa thusa Elija ka tsela e e gakgamatsang. Jesereele e ne e le bokgakala jwa dikilometara di le 30, mme Elija o ne a setse a godile. * Leka go bona ka leitlho la mogopolo moporofeti yono a gatlha seaparo sa gagwe se seleele, a se bofa mo lothekeng gore a kgone go taboga sentle mo tseleng e e tletseng metsi—a taboga ka lobelo lo logolo thata mo a neng a tshwara kara ya segosi a bo a e feta!
19. (a) Maatla le matlhagatlhaga a Modimo a neng a a naya Elija a ka re gopotsa dipolelelopele dife? (b) Fa Elija a ntse a taboga a ya Jesereele, o ne a tlhomamisegile ka eng?
19 Ruri seo e tshwanetse ya bo e ne e le tshegofatso mo go Elija! Go ikutlwa a le maatla, a nonofile e bile a le matlhagatlhaga jalo—gongwe a ikutlwa ka tsela e a iseng a tsamaye a ikutlwe ka yone fa a sa ntse a le mosha—go tshwanetse ga bo go ile ga mo itumedisa tota. Seno se ka nna sa re gopotsa boporofeti jo bo tlhomamisetsang batho ba ba ikanyegang gore ba tla nna le botsogo jo bo itekanetseng le matlhagatlhaga, mo lefatsheng le le tlang la Paradaise. (Bala Isaia 35:6; Luke 23:43) Fa Elija a ntse a taboga mo tseleng eo e e tletseng metsi, o ne a tlhomamisegile gore o amogelwa ke Rraagwe, Modimo yo o esi wa boammaaruri, Jehofa!
20. Re ka bona jang masego a ga Jehofa?
20 Jehofa o ikemiseditse go re segofatsa. Masego a gagwe a tlhwatlhwakgolo, ka jalo re tshwanetse go dira sotlhe se re ka se kgonang gore re a bone. Fela jaaka Elija, re tshwanetse go nna re disitse, re etse tlhoko bosupi jo bo maatla jo bo bontshang gore Jehofa o tloga a tsaya kgato mo dinakong tseno tse di kotsi le tse di potlakileng. Le rona fela jaaka Elija, re na le mabaka a a utlwalang a go ikanya ka botlalo ditsholofetso tsa ga Jehofa, “Modimo wa boammaaruri.”—Pes. 31:5.
^ ser. 18 Moragonyana fela ga moo, Jehofa o ne a tla naya Elija kabelo ya go thapisa Elisha, yo o neng a tla bidiwa ‘yo o tshelang metsi mo diatleng tsa ga Elija.’ (2 Dikg. 3:11) Elisha o ne a nna motlhokomedi wa ga Elija, mme go bonala a ne a dira sotlhe se a ka se kgonang go thusa monnamogolo yoo.


c: text/html

text: 3 E rile kgwedi ya bosupa+ e goroga mme Baiseraele* ba setse ba le mo metseng ya bone, ba ne ba phuthegela kwa Jerusalema ka boikaelelo bo le bongwe.2 Jeshua+ morwa Jehosadake le baperesiti mmogo le ene le Serubabele+ morwa Shealatiele+ le bomorwarraagwe ba ne ba simolola go bereka ba bo ba aga sebeso sa Modimo wa Iseraele, gore ba kgone go isa ditlhabelo tse di fisiwang mo go sone, jaaka go ne go kwadilwe mo Molaong wa ga Moshe+ monna wa Modimo wa boammaaruri.3 Ka jalo, ba ne ba tlhoma sebeso mo lefelong le se kileng sa nna mo go lone, le fa gone ba ne ba boifa batho ba dinaga tse di ba dikologileng,+ mme ba ne ba simolola go isetsa Jehofa ditlhabelo tse di fisiwang mo go sone, ditlhabelo tse di fisiwang tsa mo mosong le tsa maitseboa.+4 Go tswa foo, ba ne ba keteka Moletlo wa Diobo* go ya ka se se kwadilweng,+ mme letsatsi le letsatsi ba ne ba ntsha palo e e neng e beilwe ya ditlhabelo tse di fisiwang tse di neng di tlhokega letsatsi lengwe le lengwe.+5 Morago ga moo, ba ne ba ntsha setlhabelo se se fisiwang sa ka metlha+ le ditlhabelo tsa bongwedi ba basha+ le tsa meletlo ya dipaka e e dirilweng boitshepo+ ya ga Jehofa, mmogo le ditlhabelo tse di tswang mo go mongwe le mongwe yo o neng a ntsheditse Jehofa moneelo ka go rata.+6 Go tloga mo letsatsing la ntlha la kgwedi ya bosupa,+ ba ne ba simolola go isetsa Jehofa ditlhabelo tse di fisiwang le fa gone motheo wa tempele ya ga Jehofa o ne o ise o thaiwe.7 Ba ne ba naya basegi+ ba maje le badiri ba ba ditswerere+ madi, mme ba ne ba naya Basidona le Bature dijo le dinô le leokwane ka gonne ba ne ba ba tliseditse dikota tsa mosedara di tla ka lewatle go tswa kwa Lebanona go ya kwa Jopa,+ go ya ka tetla e ba neng ba e neilwe ke Kgosi Kurose wa Peresia.+8 Mo ngwageng wa bobedi fa ba sena go tla mo ntlong ya Modimo wa boammaaruri mo Jerusalema, mo kgweding ya bobedi, Serubabele morwa Shealatiele, Jeshua morwa Jehosadake le bomorwarraabone ba bangwe botlhe, baperesiti le Balefi, le botlhe ba ba neng ba tlile mo Jerusalema ba tswa botshwarwa+ ba ne ba simolola tiro; ba ne ba tlhoma Balefi ba ba nang le dingwaga di le 20 go ya kwa godimo gore ba direle e le baokamedi ba tiro ya ntlo ya ga Jehofa.9 Ka jalo, Jeshua, bomorwawe le bomorwarraagwe, le Kadamiele le bomorwawe, e leng bomorwa Juda, ba ne ba kopana mmogo gore ba okamele batho ba ba dirang tiro mo ntlong ya Modimo wa boammaaruri, ba na le bomorwa Henadade,+ bomorwaabone le bomorwarraabone, ba Balefi.10 E rile baagi ba thaya motheo wa tempele ya ga Jehofa,+ foo baperesiti ba apere diaparo tsa bone tsa tiro ba tshotse diterompeta,+ le Balefi, e leng bomorwa Asafe ba tshotse disemebala, ba ne ba ema gore ba bake Jehofa go ya ka taelo ya ga Kgosi Dafide wa Iseraele.+11 Mme ba ne ba simolola go opela ba refosana+ ba baka Jehofa e bile ba mo ntshetsa ditebogo, “ka gonne o molemo; lorato lwa gagwe lo lo sa kgaotseng mo go Iseraele ke lo lo nnelang ruri.”+ Foo batho botlhe ba ne ba goela kwa godimo ba baka Jehofa ka gonne motheo wa ntlo ya ga Jehofa o ne o setse o thailwe.12 Bontsi jwa bannabagolo ba ba neng ba bone ntlo ya pele,+ e leng baperesiti, Balefi le ditlhogo tsa dikgotla tsa bone, ba ne ba lela ka lentswe le le kwa godimo fa ba bona motheo wa ntlo eno o thaiwa, mme ba bangwe ba bantsi bone ba ne ba goela kwa godimo thata ba itumetse.+13 Ka jalo, batho ba ne ba sa kgone go farologanya modumo wa go goa ka boitumelo le modumo wa go lela, ka gonne batho ba ne ba goela kwa godimo thata mo modumo wa bone o neng wa utlwiwa kgakala thata.

robotstxt: allowed

filter: keep


text:
Bolaodi ba Bobatana le Molao
Bobatana ke nngwe ya dikgwetlho tse dikgolo thata mo go tsweleleng ga ikonomi e ntšhwa, e e golang mmogo le balemirui ba diruiwa ba bogwebi. Gape ke nngwe ya mabaka a magolo thata a dirang gore balemirui ba bantsi ba fudugele kwa kgakala le ntshokuno ya diruiwa.
Balemirui ba itemogela mathata a tsietsang fa go tliwa mo bolaoding ba bobatana: Mo letlhakoreng le lengwe, ba na le tshwanelo ya molaotheo le maikarabelo a go sireletsa dithoto tsa bona, mme mo ntlheng e gape e kaya diruiwa tsa bona. Ka nako e le nngwe, le gale, ba tsewa jaaka babaledi ba lefatshe, mme ba na le maikarabelo a go tlhokomela le go sireletsa mefutafuta ya ditshedi e e tlang le se.
Go raaranya dintlha le go feta, letlhomeso la semolao la bolaodi le go laola dibatana ga se bo bo tlhamaletseng sentle senyang e bile go na le bontsi jwa bosetšhaba le a diporofense, gantsi e nang le kgotlhang kgotsa e dirilwe letlha, molao tlhomo le molao o o farologaneng go tswa mo porofenseng e nngwe go ya go e nngwe. Bantshakuno ba diruiwa ba ba nang le naga e e atologang go tsamaya le diporofense tse di farologaneng, sentle di ka se letlwe go dirisa mefuta e e tshwanang ya go laola mo dikarolong tse di farologaneng tsa dipolase tsa bona.
Tsela e e gaisang ya go fenya se se sa itsegeng le go netefatsa gore ga ba tlole molao fa ba tsaya dikgato tsa paakanyo, balemirui ba tshwanetse go aga botsalano le go ikgolaganya le ba porofense ba Dikantoro tsa Tshomarelo ya Tlhago kgotsa Foramo ya Bolaodi ba Bobatana go bona kgakololo. Foramo ya Bolaodi ba Bobatana gape e neelana ka katiso ya ka gale ya go maatlafatsa balemirui ka dibetsa tsa didiriswa go laola bobatana sentle.
Melao e mebedi e e leng botlhokwa go elwa tlhoko mo bolaoding ba bobatana ke Moloa wa Bosetšhaba wa Botsamaisi jwa Mefutafuta ya Ditshedi le Molao wa Tshireletso ya Diphologolo.
Mefutafuta ya Ditshedi
Moloa wa Bosetšhaba wa Botsamaisi jwa Mefutafuta ya Ditshedi (Molao wa 10 wa 2004) o ikaeletse go sireletsa mefutafuta ya ditshedi tsa Aforika Borwa le ditikologo. Polao le go tsoma di beilwe mo lenaneng jaaka ditshedi tse di leng mo kotsing kgotsa tse di sireleditsweng e bile di ileditsweng kwa ntle ga fa phologolo e ka bonwa mo go rileng jaaka phologolo e e senyang ke bothati.
Kgato e ka tsewa fela morago ga tumelelo e ntshitswe go ya go tsaya dikgato tsa paakanyo. Balaodi ba tlhalosa dikgato tsa paakanyo tse di letleletsweng le tse di totobetseng tsa diphologolo gammogo le dikgato tse di tsewang fa phologolo e tshwereng – sekao, fa phologolo e tshwanetse go fuduswa, go ya kae, jang le gore ke mang se se tshwanetse go dirwa.
Go ya ka Molao ono, balemirui ba tshwanetse go dirisa tsamaiso e e akaretsang go sireletsa loruo la bona go tswa mo bobataneng le go tota dikgato tsa paakanyo go thibela diphologolo tse di sa ikaelelwang go gobala. Molemirui o letleletswe go bolaya phologolo e e sireleditsweng ka iphemelo, fela se se tshwanetse go begiwa ka bonako jo bo kgonegang mo Kantorong e e maleba ya Tshomarelo, e e tla sekasekang ntlha e.
Mekgwatiriso ya Bolaodi bo bo Molemo
Go ya ka Molao wa Tshireletso ya Diphologolo (Molao wa 71 wa 1962), ga go na mokgwa wa go laola o o ka dirisiwang ka tsela e e tlholang botlhoko le go boga go diphologolo. Balemirui ba tshwanetse, ka jalo, go katoga dikgato tsa taolo tse di ka tlholang kotsi nngwe le nngwe ya mmele, jaaka dirai tsa jini, diru, didiriswa tsa go tshwara maoto kgotsa go dirisa botlhole. Kwa ntle ga go nna setlhogo, ditsela tse gape ga di tlhaole me gantsi di ka ama diphologolo tse di sa totwang.
Tiriso ya dirai tse bonolo ke e e ganetswang, jaaka e ka nna ya fetogela go sebetsa sa go bolaya e e tshwasang le go sega mefuta e e farologaneng ya diphologolo fa di ka tlogelelwa mo diatleng tse di senang bokgoni. Malepa a go tlhoma serai sa gore pholofolo fela e e sa totwang e tla tshwarwa le kwa ntle ga go bona kgobalo.
Tiriso ya dintšwa tsa go tsoma le yona ga e amogelwe, jaaka dintšwa gantsi di tlhola tshenyo mo diphologolong tse di nnye tse di amusing fa di sa laolwa sentle. Go ya ka Molao wa Tshireletso ya Diphologolo, fela dintšwa tse di katisitsweng sentle mme di ka dirisiwa fela mo go sala motlha morago wa dibatana. Dintšwa ga di a tshwanela go bolaya kgotsa ka nna le tlhakano ya mmele epe le sebatana mme dintšwa di tshwanetse go tlhokomelwa sentle.
Translated by Lawrence Ndou


text:
Ditiragalo tsa mo Polaseng tsa go Thibela Bogodu ba Diruiwa
Kwa ntle ga go ya ka molao go dira gore go nne bonolo gore mapodisi a tshware le go otlhaya magodu, Yuniti ya Thibelo ya go Utswiwa ga Thoto ya Bosetšhaba e naya kgakololo e e latelang ka ditsela tse balemerui ba ka itshireletsang kgatlhanong le bosenyi:
Go Tshola Ditirelo Sentle
Netefatsa gore magora le dikgoro di mo maemong a a maleba mme o thape mongwe go disa letsatsi le letsatsi le go baakanya legora fa go tlhokega. Metlhatlogo ya go pega mo gare ga ga ditale kgotsa mo dipolaseng kgakala le tlhokomelo di tshwanetse go tsholwa di notletswe kgotsa di kgoreleditse go thibela mogodu a thoto go di dirisa.
Tshola Diphologolo Kgakala le mo Ditseleng tsa Botlhe
Diphologolo tse di fulang kgotsa di tsholwang gaufi le ditsela tsa botlhe di mo kotsing thata, ka jalo tsaya dikgato tse di feteletseng tsa go sireletsa diphologolo tse. Tlhopha modisa go di tlhokomela kgotsa bona sediriswa sa tshireletso se se tla go tsibosang fa motlhape wa gago o simolola go dira ka fa go sa tlwaelegang – ka bogodu ba diruiwa, di tla, sekai, sia ka go leka go tshabela batlolamolao.
Nna Teng
Fa o reka naga e ntšhwa, leka go reka naga fa gaufi le kago ya bonno ba gago gore go nne bonolo go itse gore ke eng se se diragalang mo nageng ya gago.
Go nna o se tseng go dira polase ya gago e nne setotwa se se bonolo.
Ela Tlhoko Batho bao ba sa Itsegeng
Netefatsa gore o itse mongwe le mongwe mo polaseng le go tshola rekoto ya baeng. O se letlelele go nyahala kgotsa batho ba ba sa direng go nna mo setsheng sa gago. Batho ba ba sa itsegeng ba ba tsenang mo polaseng kgotsa badiri ba ba etileng ba tshwanetseng go bona tetlelelo ya gago pele ba tsena mo setsheng.
Fa o thapa batho ba bašwa, batlisisa matshelo a bona. Senka gore goreng ba tlogetse ditiro tsa bona tse di fetileng mme o botse go tswa go SAPS gore a ba na le rekoto ya bosenyi.
Bona Baagi mo Letlhakoreng la Gago
Dira gore baagi botlhe ba mo polaseng ya gago, go tswa go badiri go yo go bana ba bona, ba nne le kelotlhoko ya dikotsi tsa go abelana le tshedimosetso ka ga ditiro tsa mo polaseng mme o dire gore ba nne mo letlhakoreng la gago ka go ba naa kgatlhego e e leng mo go wena mo pabalesego ya polase, ka gore, sekao, go letla diruiwa tsa bona go tlhakana le go fudi le diruiwa tsa gago. Mongwe le mongwe o tshwanetse go nna a butse matlho ka mofuta mongwe le mongwe wa se se tlwaelegang se se ka kgoreletsang tshireletsego ya mongwe le mongwe mo polaseng.
Tila Thulaganyo ya ka Metlha
Fetola ditiro tsa mo polaseng go thibela bompimpi go bolela diitiro tsa mo polaseng kwa ntle ga polase. Ka jalo o seke wa bala diphologolo tsa gago ka nako e le nngwe ya letsatsi le letsatsi mme o leke go kgweetsa ditsela tse di farologaneng fa o tlhola diphologolo.
Nna o Ntshitse Matlho Dinameng
Nna kelotlhoko, segolobogolo mo ngweding o o tletseng, ka mafelo a beke, kwa bokhutlong kgotsa kwa tshimologong ya kgwedi, nako ya boikhutso kgotsa ka dipaka tseo o itseng go fa bogodu ba thoto bo diragalang.
Bega ka bonako fa yuniting ya bagodu ba thoto ya gago fa diruiwa bafopholetsi le bareki ba marapo a kwa morago ba nna mafolofolo mo tikologong ya gago mme o tshole rekoto e e lolameng ya bareki ba diruiwa ba ka moso ka bonako fela fa o tsena mo ditherisanong. Karolo eno e ne e rulagantswe go tswa mo tshedimosetsong e e neetsweng ke Foramo ya Bogoud ba Diruiwa ya Bosetšhaba.
Translated by Lawrence Ndou


text:
151Rona ba re leng thata, re tshwanetse go itshokela makoa a ba ba seng thata, e seng go ikgatlha.
2A mongwe le mongwe wa rona a kgatlhe mongwe-ka-ene, a mmatlele tse di molemo tsa go thusanya mo tumelong.
10:24,33
3Gonne Keresete le ene ga a a ka a ikgatlha, mme go ne go le jaaka go kwadilwe ga twe: “Dikgobo tsa ba ba go kgobang di nkwetse godimo.”
4Kana tsotlhe tse di kwadilweng pele di kwaletswe go re ruta gore re tle re nne le tsholofelo ka go tshwarelela le ka go kgothadiwa ke Dikwalo.
1 Bakor. 10:11
5Jaanong a Modimo wa tshwarelelo le wa kgothatso o lo thuse gore lo utlwane ka fa thatong ya ga Keresete Jesu,
6gore lo galaletse Modimo, Rra Morena wa rona Jesu Keresete, ka bongwefela jwa pelo ka molomo o le mongwe fela.
7Tsholanang he, jaaka Keresete le ene a re tsholetse go galaletsa Modimo. 8Gonne ka re, Keresete o ne a nna modiredi wa Bajuta ka ntlha ya boammaaruri jwa Modimo, gore a tlhomamise tse borraetsho ba di boleletsweng pele,
Dit. 3:25
9mme baheitane bone ba galaletse Modimo ka ntlha ya kutlwelo-botlhoko, jaaka go kwadilwe ga twe:
“Ka ntlha ya moo
ke tla go baka mo baheitaneng,
ke opelela leina la gago.”
Pes. 18:50
10Go bile ga twe:
“Lona baheitane, itumeleng
mmogo le morafe wa gagwe!”
11Ga ba ga twe:
“Bakang Morena,
lona baheitane lotlhe,
lo mmake,
lona merafe yotlhe!”
12Gape Jesaya a re:
“Go tla tla modi wa ga Isai,
e bong ene yo o tsogang
go laola baheitane;
baheitane ba tla solofela
mo go ene.”
Tshen. 5:5
13Mme jaanong a Modimo wa tsholofelo o lo tlatse boitumelo jotlhe le kagiso ka go dumela gore lo tote bogolo mo tsholofelong ka thata ya Mowa o o Boitshepo.
14Ba ga etsho, le nna ka nosi ke itse tota ka ga lona gore lo tletse molemo, lo tladitswe kitso yotlhe; e bile lo nonofile go kaelana. 15Le fa go ntse jalo, e re ka ke ne ke rata go lo gakolola gape, ke lo kwaletse mo gongwenyana ka bopelokgale ka ntlha ya bopelotlhomogi jo ke bo filweng ke Modimo
12:3
16gore ke nne modiredi wa ga Keresete Jesu mo baheitaneng le moperesiti wa Efangele ya Modimo, gore baheitane ba nne tshupelo e e amogelegang, e e itshepisitsweng ke Mowa o o Boitshepo.
Bafil. 2:17
17Ke ka moo ke nang le go ka ipoka mo go Keresete Jesu ka ntlha ya go direla Modimo. 18Gonne ke tla beta pelo fela go bolela tse Keresete o neng a di dira ka nna go isa baheitane kutlong ka mafoko le ditiro,
Baroma 1:5
19ka thata ya ditshupo le dikgakgamatso le ka thata ya Mowa wa Modimo, mo ke bileng ke tlatsa lefatshe Efangele ya ga Keresete go simolola kwa Jerusalema le mo tikologong go ya go fitlha kwa Ileriko.
20Ke ne ke itlotla ka go rera Efangele, kwa Keresete a iseng a bolelwe teng gore ke se ka ka aga mo motheong wa yo mongwe.
21Mme e le jaaka go kwadilwe ga twe:
“Ba ba iseng ba itsisiwe
ka ga gagwe ba tla bona,
le ba ba iseng ba utlwe
ba tla tlhaloganya.”
22Ke ka moo ke neng ke tshwarega gantsi go tla koo go lona.
23Jaanong e re ka ke sa tlhole ke na le kwa ke yang teng mo mafatsheng ano, e bile e setse e le dingwaga tse dintsi, ke ntse ke tlhologeletswe go tla koo go lona,
24motlhang ke yang kwa Sepania; gonne ke solofela go lo bona, fa ke feta koo, le go romelwa teng ka thuso ya lona, ke sena go lapolosiwa pelo go se kae mo go lona.
25Mme jaanong ke etela kwa Jerusalema, ke ya go direla baitshepi;
19:21
20:22
26gonne ba Maketonia le Agaya ba bonye go le molemo go phuthela bahumanegi ba baitshepi ba ba kwa Jerusalema dikatso.
2 Bakor. 8:1-4
9:2,12
27Ee, ba ratile jalo, e bile ba sesuga mo go bone; gonne fa baheitane ba abetswe dilo tsa bone tsa mowa, ke tshwanelo ya bone gore ba ba leboge ka dilo tsa bone tsa mmele.
1 Bakor. 9:11
28E tla re fa ke sena go swetsa jalo le go tsenya maungo a dikabelo mo diatleng tsa bone, ke fete ka lona, fa ke ya kwa Sepania. 29Mme ke itse gore mogang ke tlang koo go lona, ke tla tla ka lesego le le tletseng la Efangele ya ga Keresete.
30Bakaulengwe, ke lo rapela ka Morena wa rona Jesu Keresete le ka lorato lwa Mowa gore lo nthuse mo ntweng ka go nthapelela Modimo
Bafil. 1:27
2 Bathes. 3:1
31gore ke falodisiwe mo go bone ba ba kwa Jutea, ba ba ganang go utlwa, le gore tirelo ya me e ke e direlang Jerusalema e natefele baitshepi, 32e tle e re fa e le go rata ga Modimo ke tle koo go lona ka boitumelo, ke lapologe ke le mo go lona. 33A Modimo wa kagiso o nne le lona lotlhe! Amen.


text:
41Boase a ya kwa kgotleng, a feta a nna fatshe. Ke fa mogolodi yole a feta, yo Boase a buileng ka ga gagwe. Boase a mmitsa a re: “Tlaa jaana, o nne fatshe, wena mangmang.” A fapogela teng, a nna fatshe. 2Jaanong Boase a bitsa banna ba bagolo ba motse ba le some a re: “Nnang fa!” Mme ba nna fatshe. 3Ke fa a raya mogolodi yole a re: “Naomi yo o boileng kwa nageng ya Moabe o rata go rekisa kabelo ya tshimo e e neng e le ya monna wa ga etsho, e bong Elimelege.
4Ke ne ka re, ke tla go begela jalo ke re: E reke fa pele ga ba ba dutseng fa le fa pele ga bagolo ba morafe wa ga rona. Fa o rata go e rekolola, e rekolole; fa o sa rate go e rekolola, o bolele gore ke itse. Gonne ga go na ope yo o ka e rekololang fa e se wena le nna yo ke fa morago ga gago.” A araba a re: “Ke tla e rekolola.”
5Mme Boase a re: “Ka letsatsi le o rekang tshimo eo mo diatleng tsa ga Naomi ka lone, o bile o amogela le Ruthe wa Moabe, mosadi wa moswi gore o tsose leina la moswi mo bosweng jwa gagwe.”
6Ke fa mogolodi yoo a re: “Ke palelwa ke go e ithekololela, e se re gongwe ka senya boswa jwa me. E ithekololele e ke neng ke tshwanetse go e rekolola; gonne ke a palelwa.”
7Jaanong mo metlheng ya pele go ne go le mokgwa mo Iseraeleng wa go re: Fa go rekololwa gongwe go ananngwa, motho a role setlhako sa gagwe, a se neele mongwe-ka-ene, e le go tlhomamisa mafoko aotlhe. Go re jalo e ne e le tshupo ya teng mo Iseraeleng.
8Mme mogolodi yoo a raya Boase a re: “E ithekele!” A ba a rola setlhako sa gagwe, a se mo neela. 9Ke fa Boase a raya bagolo le batho botlhe a re: “Lona lo basupi kajeno ba go re, ke rekile tsotlhe tse e neng e le tsa ga Elimelege le tsa ga Kileone le Magelone mo diatleng tsa ga Naomi. 10Le gona ke tsaya Ruthe wa Moabe, mosadi wa ga Magelone gore a nne mosadi wa me, mme ke tsose leina la moswi mo bosweng jwa gagwe, mme leina la moswi le se ka la nyelediwa mo gare ga bomorwa-rraagwe le mo lekgotleng la motse wa ga gabo. Lona lo basupi kajeno.”
11Batho botlhe ba ba neng ba le mo lekgotleng le bagolo ba araba ba re: “Re basupi! Mosadi yo o tla tsenang mo lapeng la gago a Morena a mo dire jaaka Ragele le Lea ba ba agileng lelapa la ga Iseraele ka bobedi jwa bone. Dira tse dikgolo mo Eferatha gore o nne le leina mo Betleheme. 12A lelapa la gago le tshwane le la ga Pherese yo Thamare a neng a mo tsholela Juta, a le nne jalo ka bana ba Morena o tla ba go nayang ka mosadi yoo, ka a sa le mošwa.”
13Jaanong Boase a tsaya Ruthe, a nna mosadi wa gagwe; ya re a sena go tsena kwa go ene, Morena a mo naya boimana, mme a belega ngwana wa mosimane.
14Ke fa basadi ba raya Naomi ba re: “A go bakwe Morena yo o se kang a go tlhokisa mogolodi kajeno. A leina la gagwe le tumisiwe mo Iseraeleng! 15E tla nna ene yo o go lapolosang pelo, yo o go tlamelang mo botsofeng jwa gago; gonne ngwetsi wa gago yo o go ratang o mmelege, ene o molemo mo go wena go feta bomorwa ba supa.” 16Mme Naomi a tsaya ngwana, a mo fara, a nna mmelegi wa gagwe. 17Basadi ba ba neng ba agile go bapa nae ba re: “Naomi o belegetswe ngwana.” Ba mo taya leina la Obete. Ke ene rraagwe Isai yo e leng rraagwe Dafita.
Luka 3:32
18Losika lwa ga Pherese ke lo: Pherese o ne a tsala Heserone;
1 Ditiraf. 2:5
19Heserone a tsala Rame; Rame a tsala Aminatabe;
20Aminatabe a tsala Nasone; Nasone a tsala Salema;
21Salema a tsala Boase; Boase a tsala Obete; 22Obete a tsala Isai; Isai a tsala Dafita.


text:
SETLHOGO SA KA FA NTLE | DITSELA TSA GO ITUMELELA GO BALA BAEBELE
Lebaka la go Bala Baebele
“Ke ne ke akanya gore go thata go tlhaloganya Baebele.”—Jovy
“Ke ne ke akanya gore e a lapisa.”—Queennie
“Fa ke bona tsela e Baebele e leng kima ka yone, ke ne ka felelwa ke keletso ya go e bala.”—Ezekiel
A o kile wa akanyetsa go bala Baebele mme o bo o itlhoboga ka gonne o ikutlwa jaaka batho ba ba fa godimo? Batho ba le bantsi ba fitlhela go kgoba marapo go bala Baebele. Mme o tla dira eng fa o lemoga gore Baebele e ka go thusa go itumela le go kgotsofala mo botshelong? O tla dira eng fa o lemoga gore go na le mekgwa mengwe e o ka e dirisang gore o itumelele go e bala? A o ka rata go bona se o ka ithuta sone mo Baebeleng?
Ela tlhoko se se buiwang ke batho ba ba ileng ba itumela fa ba simolola go bala Baebele.
Ezekiel yo o mo dingwageng tsa bo20 a re: “Kwa tshimologong, ke ne ke tshwana le motho yo o kgweetsang koloi a sa itse gore o ya kae. Mme go bala Baebele go dirile gore ke itumelele botshelo. E na le kgakololo e nka e dirisang letsatsi le letsatsi.”
Frieda yo le ene a leng mo dingwageng tsa bo20 a re: “Ke ne ke le motho yo o tlhogoethata. Mme go bala Baebele go nthusitse gore ke nne boikgapo. Seno se dirile gore ke nne botsalano mme gone jaanong ke na le ditsala tse dintsi.”
Mosadi mongwe yo o mo dingwageng tsa bo50 e bong Eunice a re: “Baebele e nthusa go tokafatsa botho jwa me le go fetola mekgwa e e sa siamang e ke nang le yone.”
Batho bano le ba bangwe ba le dimilione ba lemogile gore go bala Baebele go ka thusa motho gore a itumelele botshelo. (Isaia 48:17, 18) Gape Baebele e ka go thusa (1) go dira ditshwetso tse di siameng, (2) go nna le ditsala, (3) go lebana le ditlhobaelo, mme sa botlhokwa le go feta (4) go ithuta boammaaruri ka Modimo. Kgakololo e e mo Baebeleng e tswa kwa Modimong, ka jalo, o tla atlega fa o e dirisa mo botshelong. Modimo ga a kitla a go naya kgakololo e e sa siamang.
Selo sa botlhokwa ke go simolola go e bala. Ka jalo, ke dikgato dife tse di ka go thusang gore o simolole go bala Baebele le go itumelela go dira jalo?


text:
Dipapiso
TlhalosoEdit
Dipapiso ke dikapuo Tiriso ya puo ya botshwantshi le dipapiso e botlhokwa thata mo puong. Dipapiso kana dikapuo tsa botshwantshi tse di dirisiwang mo puong di tshotse bokao jotlhe jwa tiriso ya puo. Dipapiso ke setswana se se simolotse bogologolo go tswa mo bagolong ba rona baba retlogetseng mo lefatsheng le le kakwano, ba rata go tshwantshanya batho le dilo[1].
DipapisoEdit
- O mosweu jaaka maswi/sefokaboleya
- O rata batho jaaka tlala
- O moleele jaaka tsela ya kgalagadi
- O bogale jaaka tau
- O leferefere jaaka phokojwe
- O bonya jaaka lelobu
- O nonne jaaka kolobe
- O bonolo jaaka kwana
- O rata leswe jaaka kolobe
- O lebelo jaaka mmutla
- O motlapa jaaka esele
- O lebala jaaka kgogo
- O itse go opela jaaka thaga
- O itse go tlola jaaka tshepe
- O bopelonomi jaaka mamasiloanoka
- Ga a ikanyege jaaka noga
- O relela jaaka thelelabodiba
- O matlhajana jaaka mmutla
- Se botlhoko jaaka santlhoko
- O bokete jaaka kgetse ya letswai
- O dupelela jaaka ngaka ya sedupe
- O teme pedi jaaka noga
- O ikgatile jaaka seretse
- O mariba jaaka tshwene


text:
121“Ka sebaka seo go tla nanoga Migaele, kgosana e kgolo ele, go sireletsa bana ba morafe wa gago. E tla nna sebaka sa tlalelo se se iseng se ke se nne teng go tloga ka tlholego ya batho go fitlha nakong eo. Ka sebaka seo go tla pholosiwa morafe wa gago, e bong botlhe ba ba fitlhelwang ba kwadilwe mo lokwalong.12:1 Go tewa lwa bophelo.
Math. 24:21
Ekes. 32:32
Bafil. 4:3
Tshen. 20:12
2Ba bantsi ba bone ba ba robetseng mo leroleng la lefatshe ba tla thanya; bangwe ba tla tsogela bophelo jo bo sa khutleng, ba bangwe ba tla tsogela ditlhong le kilego tse di sa khutleng.
3Basiami ba tla phatsima jaaka phatsimo ya legodimo; ba ba gogetseng ba bantsi mo tshiamong ba tla galalela jaaka dinaledi ka gale le ka bosenabokhutlo.
1 Bakor. 15:41,42
4“Mme wena Daniele, fitlha mafoko ao, o kane lokwalo loo go fitlhelela sebakeng sa bofelo. Foo ba bantsi ba tla tlhotlhomisa mo go lone; mme kitso e tla gola ka lone.”
5Jaanong nna Daniele ka leba, mme ka bona ba bangwe ba le babedi ba eme teng,12:5 Go tewa baengele. mongwe ka kwano fa losing lwa noka, yo mongwe kwa moseja fa losing lwa noka. 6Mongwe a botsa monna yo o apereng lesela la letseta, yo o neng a le mo godimo ga metsi a noka, a re: “Bokhutlo jwa dilo tse di gakgamatsang tseo bo tla tla leng?”
7Ka utlwa monna yole yo o apereng lesela la letseta, yo o mo godimo ga metsi a noka, a tsholeletsa mabogo kwa legodimong, a ikana ka yo o phelang ka bosakhutleng a re: “Bo tla tla morago ga sebaka se le sengwe le dipaka di le pedi le bontlhanngwe jwa sebaka. E tla re fa thata ya morafe o o boitshepo e sena go phatlaladiwa, go dirafale dilo tsotlhe tseo.”
Dan. 7:25
8Ke ne ka utlwa, mme ka se ka ka tlhaloganya ka re: “Morena wa me, dilo tseo di tla fela jang?”
9Mme a re: “Tsamaya o iketle, Daniele, gonne mafoko ao a lobilwe, a kannwe go ya go fitlha mo sebakeng sa bofelo. 10Ba bantsi ba tla feferwa, ba phepafadiwa, ba itshekisiwa, mme baikepi ba tla nna ba dira tsa boikepo fela. Ga go na moikepi ope yo o tla tlhaloganyang, mme basiami ba tla lemoga.
11“Go tloga ka sebaka se tlhabelo ya malatsi otlhe e tlosiwang ka sona, go bewa maila a a boitshegang, go tla feta malatsi a le 1 290.
Math. 24:15
12Go sego yo o itshokang, a fetsa malatsi a le 1 335.
13“Mme wena, tsamaya, o letele bofelo! O tla ikhutsa, o tsogela kabelo ya gago ka bofelo jwa malatsi.”


text:
91Ke ne ka bona Morena a eme a okame aletare a re: “Itaya tlhogo ya leotwana gore direpodi di reketle, o di thubaganyetse mo ditlhogong tsa bone botlhe, ba ba setseng mo go bone ke tla ba bolaya ka tšhaka, ga go na motshabi ope wa bone yo o ka falolang, ga go na mofalodi ope mo go bone yo o ka phologang. 2Le fa ba ka sutlhelela kwa felong ga baswi, letsogo la me le tla ba ntsha teng; le fa ba ka tlhatlogela kwa legodimong, ke tla ba folosa gona.
3Le fa ba ka iphitlha mo setlhoeng sa Karemele, ke tla ba tsaya ka motlhala, ke ya go ba tshwara; le fa ba ka itshuba fa pele ga matlho a me kwa tlase ga lewatle, ke tla laola noga gona gore e ba lome. 4Le fa ba ka etelela baba ba bone pele e le batshwarwi, ke tla laola tšhaka teng gore e ba bolae, ke tla tsepega matlho mo go bone go ba direla tse di botlhoko, e seng tse di molemo.”
5Morena Modimo
wa masomosomo
ke ene yo o amang lefatshe
gore le gakologe,
mme go hutsafale botlhe
ba ba agileng mo go lone;
le be le gogomoge lotlhe
jaaka noka ya Nile,
le be le kokobele
jaaka noka ya Egepeto.
6Ke ene yo o agileng meago
ya gagwe kwa magodimong,
a thaya loapi lwa gagwe
mo lefatsheng;
ke ene yo o bitsang
metsi a lewatle,
a a tshela mo lefatsheng.
Leina la gagwe ke Morena.
Pes. 104:3,13
7“Lona Baiseraele, a ga lo tshwane le Baethiopia mo go nna?” go botsa Morena. “A ga ke a ntsha Baiseraele mo lefatsheng la Egepeto le Bafelesita kwa Khafethore le Basiria kwa Kire?”
Jer. 47:4
8Bonang, matlho a Morena Modimo a lebile bogosi jo bo boleo wa re: “Ke tla bo nyeletsa mo lefatsheng; fela ga nkitla ke senya ntlo ya Jakobe, ke be ke e tantanyetsa,” go bua Morena.
9“Gonne bonang, ke tla laola gore Baiseraele ba feferelwe mo ditšhabeng tsotlhe, jaaka go feferwa mabele ka loselo, mme ga go na tlhaka epe e e tla welang fa fatshe. 10Baleofi botlhe ba morafe wa me ba tla swa ka tšhaka, ba ba reng: ‘Kotsi eo ga e nke e re wela le e seng go kopana le rona.’
11“Ka sebaka seo ke tla tsosa ntlo ya ga Dafita e e weleng, ke thiba diphatlha tsa yona, ke tsosa marope a yona, ke e aga gape jaaka metlheng ya pele,
12gore ba rue masalela a Etomo le a ditšhaba tsotlhe tse leina la me le biditsweng mo go tsona,” go bua Morena yo o dirang dilo tseo.
13Morena a re:
“Bonang, malatsi a e tla,
a ka ona molemi o tla
kgatlhanang le yo o kotulang;
le yo o gatang
maungo a moweine
a fitlhelang yo o gasang peo.
Dithaba di tla rotha
matute a moweine,
dithabana tsotlhe di tla gakologa.
14Ke tla busa Baiseraele,
morafe wa me, kwa tatlhegong
gore ba age metse e e sentsweng,
ba nne mo go yona;
ba jwale masimo a meweine,
ba nwe weine ya ona;
ba leme masimo,
ba je dijo tsa ona.
Jes. 65:21
15Mme ke tla ba tlhoma
mo lefatsheng la bone,
mme ga ba kitla ba tlhola
ba kumolwa mo lefatsheng la bone
le ke le ba neileng,”
go bua Morena,
Modimo wa gago.


text:
Aga Tumelo ya Gago mo Modimong
Goreng o Tshwanetse go Dumela mo Modimong?
A Modimo o Teng?
Baebele e tlhalosa dintlha tse tlhano tse di nayang bosupi jo bo tlhatswang pelo.
Ithute ka Modimo
Modimo ke Mang?
A Modimo o na le leina, a mme gone o amega ka rona?
Leina la Modimo ke Mang?
A o ne o itse gore Modimo o na le leina le le tshwanelang ene fela?
Re Ithuta ka Modimo mo Baporofeting ba Gagwe
Baporofeti ba bararo ba ba ikanyegang ba re thusa go ithuta ka Modimo le kafa re ka bonang masego a gagwe ka gone.
A Tota re ka Itse Modimo?
Dilo dingwe tse re ka se di itseng ka Modimo di ka re thusa gore re atamalane le ene.
A o Ka Kgona go Bona Modimo Yo o Sa Bonaleng?
Ithute kafa o ka dirisang ka gone “leitlho la pelo ya gago.”
Itse Nnete ka Modimo le Jesu
Jehofa Modimo le Jesu Keresete ba farologana ka eng?
Modimo o Ntse Jang?
Go na le dilo tse dintsi tse di rategang ka botho jwa Modimo mme mo go tsone go na le di le nnê tse di tlhomologileng thata.
A Modimo o Bona Dilo Tse di go Diragalelang?
Ke eng se se go bontshang gore Modimo o a go kgathalela?
A Modimo o Kgona go go Utlwela Botlhoko?
Baebele ya re Modimo o bona dilo tse di re diragalelang, o a re tlhaloganya e bile o re utlwela botlhoko.
Go Nna le Tumelo
Lebaka La go Bo re Tlhoka Modimo
Bona kafa go nna le kamano le Modimo go ka dirang gore o tshele botshelo jo bo itumedisang le jo bo kgotsofatsang ka teng.
Baebele ya Reng ka Tumelo?
Baebele ya re “kwantle ga tumelo ga go kgonege go mo [Modimo] itumedisa sentle.” Tumelo ke eng? O ka dira jang gore o nne le yone?
A go Nna le Tumelo ke Tsela ya go Ikgomotsa Fela?
Go na le go re kgothaletsa go dumela sengwe le sengwe, Baebele e re rotloetsa go dirisa maatla a rona a go akanya le go sekaseka bosupi.
Baebele e Nneile Dikarabo Tse di Kgotsofatsang
Mayli Gündel o ne a kgaotsa go dumela mo Modimong fa rraagwe a tlhokafala. O ne a nna le tumelo le kagiso ya mogopolo jang?
Se ke Se Ipotsang ka Modimo
A re Tshwanetse go Botsa Modimo Dipotso?
Re ka bona kae dikarabo tse di kgotsofatsang tsa dipotso tse di botlhokwa mo botshelong? A re ka botsa Modimo?
Goreng Modimo a sa Fedise Dilo Tse di Bosula?
Batho ba le bantsi ba ipotsa gore ke eng fa batho ba tletse letlhoo e bile ba bogisa ba bangwe. Dikarabo tsa dipotso tseno di mo Baebeleng.
Ke ka Ntlha Yang fa Batho ba re Modimo o Setlhogo?
Batho ba le bantsi ba akanya gore Modimo o setlhogo kgotsa ga a amege. Baebele ya reng?
Go Atamalana le Modimo
A o Atamalane le Modimo?
Batho ba le dimilione ba tlhatswegile pelo gore Modimo o ba tsaya e le ditsala tsa gagwe.
O ka Atamalana Jang le Modimo?
Bona gore a Modimo o araba dithapelo tsotlhe, kafa re tshwanetseng go rapela ka gone le dilo tse dingwe tse re ka di dirang gore re atamalane le Modimo.
Mpho ya Modimo e e kgolo—Goreng e le Botlhokwa Jaana?
Ke eng se se dirang gore mpho e nne botlhokwa go gaisa tse dingwe? Go akanya ka dintlha tseno go ka go thusa gore o lebogele thekololo.
A Tota re ka Itumedisa Modimo?
Karabo ya seo e ka bonwa mo botshelong jwa ga Jobe, Lote le Dafide ba ba neng ba dira diphoso tse di masisi.
O ka Kgona Jang go Tshelela Ruri?
Baebele ya re batho ba ba dirang thato ya Modimo ba tla tshelela ruri. Bona dilo tse tharo tse Modimo a batlang re di dira.
Modimo O a Go Kgathalela
Baebele e re thusa go dumela dilo tse Modimo a re solofeditseng tsone.


text:
6 Mme Baiseraele ba ne ba dira se se bosula gape mo matlhong a ga Jehofa,+ ka jalo Jehofa o ne a ba tsenya mo seatleng sa Bamidiana dingwaga di le supa.+2 Bamidiana ba ne ba gatelela Baiseraele.+ Ka ntlha ya seo, Baiseraele ba ne ba itirela mafelo a go iphitlha* mo dithabeng, mo dikgageng le mo mafelong a go leng thata go a atamela.+3 Fa Baiseraele ba ne ba jala peo, Bamidiana, Baamaleke+ le ba kwa Botlhaba+ ba ne ba tle ba ba tlhasele.4 Ba ne ba tle ba kampe gore ba ba tlhasele ba bo ba senya dijalo tsa lefatshe leo go ya go fitlha kwa Gasa, mme ba ne ba sa tlogelele Baiseraele sepe se ba ka se jang, tota le fa e le nku kgotsa poo kgotsa tonki.+5 Gonne ba ne ba tle ba tsamaye le leruo la bone le ditente tsa bone ba le bantsi jaaka tsie+ e bile bone le dikamela tsa bone ba ne ba sa balege+ mme ba ne ba tlhola ba tla mo lefatsheng leo go tla go le senya.6 Ka jalo, Baiseraele ba ne ba humanega thata ka ntlha ya Bamidiana; mme Baiseraele ba ne ba kopa thuso kwa go Jehofa.+7 Fa Baiseraele ba ne ba kopa gore Jehofa a ba thuse ka ntlha ya Bamidiana,+8 Jehofa o ne a romelela Baiseraele moporofeti yo o neng a ba raya a re: “Seno ke se Jehofa, Modimo wa Iseraele a se buang, ‘Ke lo ntshitse kwa Egepeto, mme fa ke ne ke dira jalo ke ne ke lo ntsha mo ntlong ya bokgoba.+9 Ka jalo, ke ne ka lo golola mo seatleng sa Baegepeto le mo bagateleding botlhe ba lona mme ka ba leleka fa pele ga lona ka bo ka lo naya lefatshe+ la bone.10 Mme ke ne ka lo raya ka re: “Ke nna Jehofa, Modimo wa lona.+ Ga lo a tshwanela go boifa medimo ya Baamore ba lo nnang mo lefatsheng la bone.”+ Le fa go ntse jalo, ga lo a ka lwa inkobela.’”*+11 Moragonyana moengele wa ga Jehofa+ o ne a tla mme a nna ka fa tlase ga setlhare se segolo se se neng se le kwa Ofera, se e neng e le sa ga Joashe wa Moabiesere.+ Morwawe e bong Gidione+ o ne a photha korong mo segatisetsong sa beine gore a e fitlhele Bamidiana.12 Moengele wa ga Jehofa o ne a bonala kwa go ene mme a re: “Jehofa o na le wena,+ wena motlhabani yo o maatla.”13 Foo Gidione o ne a mo raya a re: “Intshwarele morena wa me, mme gone fa e le gore Jehofa o na le rona, ke ka ntlha yang fa re diragaletswe ke dilo tseno tsotlhe?+ Di kae ditiro tsotlhe tsa gagwe tse di gakgamatsang tse borraarona ba re di boleletseng+ ba re, ‘Jehofa o ne a re ntsha kwa Egepeto.’+ Jaanong Jehofa o re latlhile+ e bile o re tsentse mo seatleng sa Bamidiana.”14 Jehofa o ne a mo leba a bo a re: “Tsamaya ka maatla a o nang le one, mme o tla golola Baiseraele mo seatleng sa Bamidiana,+ ka gonne ke a go roma.”15 Gidione o ne a mo araba a re: “Intshwarele Jehofa. Ke tla boloka Baiseraele jang? Kgotla* ya me ke yone e potlana mo go tsa ga Manase e bile ke nna yo o seng botlhokwa thata mo ntlong ya ga rre.”16 Mme Jehofa o ne a mo raya a re: “E re ka ke tla bo ke na le wena,+ o tla kgemetha Bamidiana jaaka e kete o kgemetha motho a le mongwe.”17 Go tswa foo, Gidione o ne a mo raya a re: “Jaanong, fa e le gore o a nkamogela, mpontshe sesupo sa gore ke wena o buang le nna.18 Tsweetswee o se ka wa tloga fano go fitlha ke boa ka mpho ya me ke bo ke e baya fa pele ga gago.”+ Ka jalo, o ne a re: “Ke tla nna fano go fitlha o boa.”19 Mme Gidione o ne a tsamaya a ya go baakanya potsane mme a dira senkgwe se se se nang sebediso ka bupi jwa selekanyo sa dikilogerama di ka nna 11.*+ O ne a tsenya nama mo mmanking, mme moro a o tsenya mo pitseng e e apeelang; go tswa foo, o ne a di isa kwa go ene ka fa tlase ga setlhare se segolo a bo a di baya fa go ene.20 Jaanong moengele wa Modimo wa boammaaruri o ne a mo raya a re: “Tsaya nama eno le senkgwe seno se se se nang sebediso mme o di beye mo lejeng lele le legolo o bo o tshela moro.” Mme Gidione o ne a dira jalo.21 Go tswa foo, moengele wa ga Jehofa o ne a otlolola thobane e e neng e le mo seatleng sa gagwe a bo a kgoma nama le senkgwe se se se nang sebediso ka yone, mme molelo o ne wa tswa mo lejeng o bo o laila nama le senkgwe se se se nang sebediso.+ Foo moengele wa ga Jehofa a nyelela fa pele ga gagwe.22 Jaanong Gidione o ne a lemoga gore e ne e le moengele wa ga Jehofa.+Ka yone nako eo, Gidione a re: “Ijoo, Morena Molaodimogolo Jehofa, ke bone moengele wa ga Jehofa re lebane difatlhego!”+23 Mme Jehofa o ne a mo raya a re: “A kagiso e nne le wena. O se ka wa boifa;+ ga o kitla o swa.”24 Ka jalo, Gidione o ne a agela Jehofa sebeso foo, mme se bidiwa Jehofa-shalome*+ go fitlha mo letsatsing leno. Se sa ntse se le kwa Ofera wa Baabiesere.25 Mo bosigong joo Jehofa o ne a mo raya a re: “Tsaya powana ya ga rrago, powana ya bobedi e e nang le dingwaga di le supa, mme o rutlolole sebeso sa ga Baale se e leng sa ga rrago o bo o reme kota e e boitshepo* e e fa thoko ga sone.+26 Fa o sena go agela Jehofa, Modimo wa gago sebeso mo godimo ga kago eno e e thata ka mola wa maje, o tseye powana ya bobedi mme o e ntshe e le setlhabelo se se fisiwang mo dikgonnyeng tsa kota e e boitshepo* e o e remileng.”27 Ka jalo, Gidione o ne a tsaya banna ba le lesome ba batlhanka ba gagwe mme a dira fela jaaka Jehofa a ne a mmoleletse. E re ka a ne a boifa ba lelapa la ga rraagwe le banna ba motse fela thata gore a ka dira seno motshegare, o ne a se dira bosigo.28 Fa banna ba motse ba tsoga phakela thata mo mosong o o latelang, ba ne ba fitlhela sebeso sa ga Baale se sentswe, le kota e e boitshepo* e e fa thoko ga sone e remilwe e bile powana ya bobedi e ne e ntshitswe setlhabelo mo sebesong se se neng se agilwe.29 Ba ne ba botsana jaana: “Ke mang yo o dirileng seno?” Fa ba se na go batlisisa, ba ne ba re: “Gidione morwa Joashe ke ene a dirileng seno.”30 Ka jalo, banna ba motse ba ne ba raya Joashe ba re: “Ntsha morwao gore re mmolaye, ka gonne o sentse sebeso sa ga Baale e bile o remile kota e e boitshepo* e e fa thoko ga sone.”31 Foo Joashe+ o ne a raya botlhe ba ba neng ba tlile kwa go ene a re: “A lo tlhoka go femela Baale? A lo tlhoka go mmoloka? Ope fela yo o mo femelang a a bolawe mo mosong ono.+ Fa e le gore ke modimo, a a iphemele+ ka gonne mongwe o sentse sebeso sa gagwe.”32 Mme o ne a simolola go bitsa Gidione a re ke Jerubaale* mo letsatsing leo a re: “A Baale a iphemele, ka gonne mongwe o sentse sebeso sa gagwe.”33 Bamidiana+ le Baamaleke+ le ba kwa Botlhaba botlhe ba ne ba kopanya masole a bone;+ mme ba ne ba kgabaganya* ba tsena mo Mokgatšheng* wa Jesereele ba bo ba kampa gone.34 Foo moya wa ga Jehofa o ne wa tla mo go* Gidione+ mme o ne a letsa lonaka,+ mme Baabiesere+ ba ne ba phuthega ba mo sala morago.35 O ne a romela barongwa go ralala naga yotlhe ya ga Manase, mme le bone ba ne ba phuthega ba mo sala morago. Gape o ne a romela barongwa go ralala naga ya ga Ashera, Sebulone le Nafetali, mme ba ne ba tla go mo kgatlhantsha.36 Go tswa foo, Gidione o ne a raya Modimo wa boammaaruri a re: “Fa e le gore o boloka Baiseraele o dirisa nna, fela jaaka o solofeditse,+37 ke baya boboa mo seboaneng. Fa go nna le monyo mo boboeng fela mme mmu otlhe o o bo dikologileng o omile, foo ke tla itse gore o tla boloka Baiseraele o dirisa nna, fela jaaka o solofeditse.”38 Mme go ne ga direga fela jalo. Fa a tsoga phakela thata mo letsatsing le le latelang a bo a gamola boboa, o ne a gamola monyo o o neng o lekane go tlatsa sekotlele se segolo sa mokete ka metsi.39 Le fa go ntse jalo, Gidione o ne a raya Modimo wa boammaaruri a re: “A bogale jwa gago bo se ka jwa ntukela, mme mma ke kope sengwe gape. Tsweetswee, mma ke dire teko e nngwe gape ka boboa. Tsweetswee, a boboa bo omelele bo le nosi mme go nne le monyo gotlhe fela mo mmung.”40 Ka jalo, ke sone se Modimo a neng a se dira mo bosigong joo; boboa bo ne jwa omelela bo le nosi, mme go ne ga nna le monyo gotlhe fela mo mmung.
Dintlha Tse di Kwa Tlase
^ Kgotsa gongwe “mabolokelo a a ka fa tlase ga lefatshe.”


text:
Sunfish
Leina la Mophato
Sunfish
Leina la Matshamekwane
Mola mola
Leina la Maranyane
Molidae
Semeto
E ka nna 4 m.
Ponalo
Mmele wa sebopego sa kgolokwe mme o pinegile thata. Mogatla wa mokwatla le wa kwa maragong e megolo. Mogatla wa kwa morago one o fokotsegile e bile o ka re flap mme ga o dirisetswe go thuma. Mmala wa tsone o mosetlha kgotsa lefitshwana ka di-patches.
Dikitsiso
Lelapa la Molidae le na le maloko a le 3 le dibopiwa dile 5. Ke tlhapi ya marapo e e bokete go di feta tsotlhe mo lefatsheng ka bokete bo ka nna 1 000 kg. E dirisa mogatla wa mokwatla le wa kwa phatlhaneng ya mantle go thuma. E kgwa metsi ka magalapa a go hema gore e retolole mmele go fetola kwa e yang kwa teng. E bone leina la yone kwa ba ba neng ba bona mokgwa wa yone wa go aramela letsatsi motshegare. Mme seo se e thusa ka mofuthu wa mmele wa yone. Di tsala ka go tshela mae mometsing.
Dijo
E fepa ka tlhapi ya jellyfish, ditlhapinyana le di-crustaceans tse di thumang.
Anamiso
E bonala kwa mawatleng a a mofuthu, a a bonang dipula le mogote.


text:
Seamoth
Leina la Mophato
Seamoth
Leina la Maranyane
Pegasidae
Semeto
E ka nna 13 cm, fa bontsi bo ka nna 10 cm.
Ponalo
Mmele o sephaphathi mme o aparetswe ke diplata tsa lerapo. Megatla ya sefuba e megolo mme e fa mmele sebopego sa kgutlotharo. Sefene se se leele le mogatla o o ka nnang moleele kgotsa mokhutswane. Mmala o ka nna borokwa le bosweu ka matshwao a mantsho. E kgona go fetola mmala wa yone.
Dikitsiso
Lelapa la Pegasidae le na le mephato e le 2 ka dibopiwa dile 5. Gantsi di ka bonwa ka dipara kwa tlase mo lewatleng (seabed) mo gare ga ditotoma tsa corale, le mo mafelong a santa. Di tsamaya ka megatla ya letheka di phuthulotse megatla ya sefuba. Mogatla o na le direng tsa lerapo mo go lone gore o e thuse go tsamaya. Molomo wa yone o dirisetswa go monya setlhabelo sa yone ga se le mo santeng. Di tsala ka go tshela mae mo metsing. (Pelagic spawners).
Dijo
E fepa ka diboko le ditshedi tse di senang lerapo la mokwatla (invertebrates).
Anamiso
E bonala kwa mawatleng a a mofuthu, a a bonang dipula le mogote
Dibopiwa tsa mophato wa yone
Seamoth (Eurypegasus draconis)


text:
Sea Fans
Leina la Mophato
Sea fans
Leina la Matshamekwane
Gorgonians
Leina la Maranyane
Gorgonacea
Semeto
E ka nna 5m
Ponalo
Ke corale ee bonolo ee tsepaletsen ka bophaphathi mme e tswana le fan ya mo lewatleng. Mefuta ya tsone e farologanwa ka mokgwa o di phuthullang ka teng. Di bonala ka mebala ya boshibidu, mmala wa lephutshe, le mmala wa namune gantsi.
Dikitsiso
Tlhamagano ya Gorgonacea ke engwe ya dile nne tsa tlhamagano ya Octocorralia, e e akaretsang corale e e bonolo, di’sea pens le di’sea whips. Di na le dikgapha tsa manakana tse di farologaneng. Di’Polyps di na le dithenthekele tse robedi. Fa di Polups di phuthologile Fan e bonala e le bobowa. Dibopiwa tse dingwe di na le Zooanthellae tse di thusang ka go dira dijo. Pygmy seahorse le Brittlestar di bonwa gantsi mo gare ga di’sea fans. Di tsala ka mofuta wa spawning.
Dijo
E fepa ka plankton.
Anamiso
E bonala mo mawatleng a lefatshe, kwa mafelong a mogote le dipula.
Dibopiwa tsa mophato wa yone
Giant fan coral (Anella mollis)
Sea fan (Acabaria sinaica)
Sinuous sea fan (Eunicella tricoronata)


text:
241Bonang, Morena o tlhokisa lefatshe banni, o a le senya, o ribegetsa sefatlhego sa lone, o falatsa baagi ba lone. 2Go tla dirafalela moperesiti jaaka morafe, morena jaaka motlhanka, mohumagadi jaaka lelata, morekisi jaaka moreki, moadimi jaaka moadingwi, yo o molato jaaka yo o busediwang molato. 3Lefatshe le tla tlhokisiwa baagi, le se na ope; le tla thukhuthwa, le amogwa dilo, gonne Morena o buile lefoko le.
4Lefatshe le hutsafetse, le swabile; naga e omeletse, e swabile. Batlotlegi ba bagolo ba lefatshe ba nyemile moko. 5Lefatshe le itshepolotswe ke baagi ba lone, gonne ba tlodile ditaolo, ba fetola molao, ba roba kgolagano e e sa khutleng. 6Ke gona ka moo khutso e jang lefatshe, ba ba agileng mo go lone ba utlwa petso; ka moo baagi ba lefatshe ba a šwa, go sadisiwa batho ba se kae fela. 7Matute a moweine a a hutsafala, moweine o a swaba, botlhe ba ba pelo-di-thabileng ba a fegelwa.
8Boitumelo jwa meropana bo didimetse; modumo wa ba ba duduetsang o khutlile; lethabo la dikwadi le fedile.
16:9
9Ga ba nwe weine ka sefela; bojalwa bo galakegela ba ba bo nwang. 10Motse o o se nang ope o thubagantswe; go tswetswe matlo otlhe; ga go tsene ope mo go ona. 11Go lelelwa weine mo mebileng, boitumelo jotlhe bo nyeletse, moduduetso wa lefatshe o tlogile. 12Mo motseng go setse tshenyego fela; kgoro e thubakantswe. 13Gonne mo ditšhabeng tsa lefatshe go tla nna jaaka fa setlhare sa olefa se tshikinngwa; jaaka fa ba ronopa moweine, phulo e sena go fela.
14Bale ba tlhatlosa dikodu, ba a duduetsa; ba dudueletsa borena jwa Morena go tswa kwa lewatleng. 15Ba re: “Ka ntlha ya moo galaletsang Morena kwa botlhabatsatsi, le leina la Morena, Modimo wa Iseraele, mo ditlhakatlhakeng tsa lewatle!” 16Re utlwile dikopelo di tswa kwa mafelelong a lefatshe di re: “A kgalalelo e nne ya Mosiami!” Mme ka re: “Ke a latlhega, ke a latlhega, joo nna wee! Dinokwane di a thukhutha, dinokwane di thukhutha ka bonokwane!”
17Moagi wa lefatshe, therego le gopo le seru di a go tshwara. 18Jaanong yo o falolang mo modumong wa therego o tla wela mo gopong; yo o tlhatlogang mo teng ga gopo o tla tshwarwa ke seru. Gonne dithoba tsa legodimo di bulegile le metheo ya lefatshe e a roroma.
Amose 5:19
19Lefatshe le a thubega, le a thubakanngwa; lefatshe le a phatloga, le a phatlakanngwa; lefatshe le a thekesela, le a theekela.
20Lefatshe le thekesela jaaka yo o tagilweng; le akgega jaaka bolao jo bo lepeleditsweng. Gonne boikepo jwa lone bo a le imela; le tla wa, mme ga le nke le tlhola le tsoga.
21Ka letsatsi leo Morena o tla betsa lesomo la bogodimo kwa godimo le dikgosi tsa lefatshe mo lefatsheng.
22Di tla phuthelwa kwa moleteng jaaka go golegwa bagolegwi, di tswalelwa mo kgolegelong, mme di tla watlhaiwa malatsi a mantsi a sena go feta. 23Foo ngwedi o tla tlhajwa ke kgala, letsatsi le tlhajwa ke ditlhong; gonne Morena wa masomosomo o tla nna kgosi mo thabeng ya Sione le mo Jerusalema, mme go na la kgalalelo fa pele ga bagolo ba gagwe.
Tshen. 21:23


text:
Baebele ya Reng ka go Aba?
Karabo ya Baebele
Baebele e re ruta gore re abele ba bangwe ka go rata, mme ya re re dire jalo ka maitlhomo a a siameng. Gape ya re fa re abela ba bangwe, re a itumela e bile le bone ba a itumela. (Diane 11:25; Luke 6:38) Jesu o ne a re: “Go na le boitumelo jo bogolo mo go abeng go na le jo bo leng gone mo go amogeleng.”—Ditiro 20:35.
Ke leng go aba go itumedisang Modimo?
Go aba go itumedisa Modimo fa re go dira ka go rata. Baebele ya re: “A mongwe le mongwe a dire fela jaaka a sweditse mo pelong ya gagwe, e seng ka go ikgoga fela kgotsa ka go patelelwa, gonne Modimo o rata yo o nayang ka boitumelo.”—2 Bakorintha 9:7.
Fa re batla go obamela Modimo ka tsela e a e amogelang, re tshwanetse go abela ba bangwe ka go rata. (Jakobe 1:27) Fa re thusa batho ba ba tlhokang, go tshwana le fa re dira mmogo le Modimo, e bile go ntse jaaka e kete re mo adima sengwe. (Diane 19:17) Mme Baebele ya re Modimo o tla re duela.—Luke 14:12-14.
Ke leng go aba go sa itumediseng Modimo?
Fa motho a go dira ka maitlhomo a a sa siamang. Ka sekai:
Fa o aba ka gonne o batla go kgatlha batho ba bangwe.—Mathaio 6:2.
Fa o abela ba bangwe ka gonne o batla gore ba go fe sengwe.—Luke 14:12-14.
Fa o aba ka maitlhomo a go reka Modimo gore a go boloke.—Pesalema 49:6, 7.
Fa go abela motho sengwe go mo rotloetsa go dira dilo tse di sa itumediseng Modimo. Ka sekai, ga re a tshwanela go naya motho madi gore a ye go betšha kgotsa gore a reke diritibatsi. (1 Bakorintha 6:9, 10; 2 Bakorintha 7:1) Gape fa motho a gana go bereka, ga re a tshwanela go mo naya madi.—2 Bathesalonika 3:10.
Fa go abela motho go dira gore o se ka wa diragatsa maikarabelo a Modimo a go a neileng. Baebele e ruta gore ditlhogo tsa malapa di tshwanetse go tlamela malapa a tsone. (1 Timotheo 5:8) Ga ba a tshwanela go aba thata jaana mo malapa a bone a feleletsang a se na sepe. Jesu o kile a kgala batho ba ba neng ba gana go tlhokomela batsadi ba bone ba ba godileng ka gonne ba re dilo tsotlhe tse ba nang le tsone ke “mpho e e tshwaetsweng Modimo.”—Mareko 7:9-13.


text:
Daegonale
Daegonale ke mola o o tlhamaletseng o o kgabaganyang go tshwaraganya dihuku. Mola o o kgabaganyang ga o ye thwi kwa godimo, kwa tlase, kgotsa go kopana. Ke mola o o tshwaraganyang dihuku tse pedi tsa popego.
Mo dipalong mathematics, "mola-kgabaganyo" o na le bokao jo bo farologaneng. Sekao, mo geometry daegonale ke mola mongwe le mongwe o o yang magareng a dihuku tsa polygon. Ka jalo khutlo-nne, square , e na le didaegonale tse pedi, mme popego e e matlhakore-tlhano, five-sided shape, e na le didaegonale tse tlhano. Ka kakaretso palo ya daegonale e ka supiwa ka formula [n(n-3)]/2 moo n e leng palo yotlhe ya matlhakore a popego.


text:
201Jaanong Morena a bua le Jošua a re: 2“Bolelela Baiseraele o re: ‘Supang metse ya botshabelo mo go lona e ke buileng le lona ka ga yona ka Moše 3gore yo o bolaileng motho ka go fosa, e se ka bomo, a tle a tshabele teng; metse eo e tla nna botshabelo jwa lona go tshaba mmusolosi wa madi. 4Jaanong yo o tshabelang kwa go mongwe wa metse eo a a eme fa mojakong wa kgoro ya motse, a bolele kgang ya gagwe mo ditsebeng tsa bagolo ba motse oo, mme a ba mo tsholele kwa go bone mo motseng, ba mo nee manno gore a nne nabo. 5Mme e re fa mmusolosi wa madi a mo latelela, a ba se ka ba neela mmolai mo diatleng tsa gagwe; gonne o bolaile mongwe ka ene ka go sa itse, o ne a sa mo tlhoa. 6Jaanong a a nne mo motseng oo go ya a be a eme fa pele ga phuthego go sekisiwa; go ya moperesiti yo mogolo yo o tla bong a le teng ka sebaka seo a be a swe. Ke gona mmolai a ka boelang kwa gae, a tsene mo motseng wa ga gabo le mo lapeng labo mo motseng o o tshabileng mo go ona.’ ”
7Ke fa ba tlhaola motse wa Keteše kwa Galelea mo dithabeng tsa Nafetale le Šegeme mo dithabeng tsa Eferaime le Khiriathe-Areba o e leng Heberone mo dithabeng tsa Juta.
15:13
8Mme kwa moseja ga Joretane go lebagana le Jerigo kwa botlhabatsatsi ba supa Besere mo nageng mo lebaleng la lotso lwa Rubene le Ramothe kwa Gileate mo nageng ya lotso lwa Gate le Golane kwa Basane mo nageng ya lotso lwa Manase.
9Ke yona metse e e beetsweng Baiseraele botlhe le baeng ba ba nnang mo gare ga bone gore mongwe le mongwe yo o bolaileng motho a sa ikaelela a tshabele teng, mme a se ka a swa ka seatla sa mmusolosi wa madi, a ise a eme fa pele ga phuthego.


text:
Feshene
Feshene ke mokgwa o o tlwaelegileng ka nako nngwe bogolo jang diaparo, ditlhako, mekgabiso e e aparwang ka diaparo, go itaka sefatlhego, go iphunya mmele kgotsa fenitshara. Feshene e faphegile mme ebile ke supa mokgwa wa kapari e motho o e aparang.E kaya jalo ka fa batho ba itshupang ka teng le ka fa basegi ba diaparo ba dirang diaparo ka teng. Lefoko le le dirisiwang thata le raya feshene ke khosechumumme le kaya jalo mokgabo o o ko godimo. Dingwe tsa difeshene di bonwa bo basading le mo banneng. mme tse dingwe di kgona go aparwa ke bomme ga mmogo le borre jalo.
Feshene ya diaparoEdit
Baeti ba mafatshe a kwa bophirima a kana ke Persia, Turkey, India kana China ba ne ba akgela thata mo go tlhokegeng ga feshene koo. Mokwaledi wa ga Shogun wa Mojapane o ne a ikgatlha ka moeti mongwe go tswa kwa Spain ka 1609 a re moaparo wa Majapane ga o ise o ke o fetoge mo dingwageng di le sekete. Mme le fa gontse jalo


text:
Stonefish
Leina la Mophato
Stonefish
Leina la Maranyane
Synanceiidae
Semeto
E ka nna 35cm, fa bontsi bo ka nna 20cm
Ponalo
Ke tlhapi e e kgolwana e e nonneng. Letlalo la yone le bonala o kare le na le aparetswe ke dikakana (warts). Ga e na makwapa a a bonalang. Mebala ya tsone e a farologana go ya ka mafelo a e leng mogo yone ka ga e dirisetswa go iphitlha. Molomo wa yone o bonala o retogetse kwa tlase (upside-down).
Dikitsiso
Lelapa la Synanceiidae le na le mephato e le 8 ka dibopiwa dile 36. E na le kgetsi ya tshefu e e nang le botlhole ba dinerese kwa tlase ga ditlhoko tsa mogatla wa mokwatla. Fa o ka e gata e ka go tlaba ka tshefu e mme o ka tlhokafala. Di rata go kakalela di eme fela mo mafikeng kgotsa mo santeng kwa tlase. Leina la tsone le tswewa kwa sebopegong sa yone. Di tsala ka go tshela mae a tsone mo metsing.
Dijo
E fepa ka ditlhapi tse dinnye, crustaceans le di’invertebrates.
Anamiso
E bonala kwa mawatleng a a didimetseng a mafelo a a bonang dipula tse dintsi le mogote mo lefatsheng.
Dibopiwa tsa mophato wa yone
Stonefish (Synanceia verrucosa)


text:
21E rile malatsi a ga Dafita a go swa a atamela, a laela Salomo morwawe a re: 2“Nna ke wela tseleng ya lefatshe lotlhe; wena tia o nne monna, 3o dire ka tshwanelo fa pele ga Morena, Modimo wa gago, ka go sepela mo ditseleng tsa ona le ka go tshegetsa melao ya ona le ditaolo tsa ona le dithulaganyo tsa ona le ditshupo tsa ona jaaka di kwadilwe mo molaong wa ga Moše gore o tle o tswelele pele sentle mo go tsotlhe tse o di dirang gongwe le gongwe kwa o yang teng
Još. 1:7
23:6
4le gore Morena a dirafatse lefoko la gagwe le o le buileng ka ga me a re: ‘Fa bomorwao ba tlhokomela tsela tsa bone ka go sepela fa pele ga me ka boikanyo ka pelo yotlhe le ka mowa otlhe, foo ga o kitla o tlhoka monna mo sedulong sa bogosi sa Iseraele.’
5“Le gona o itse ka wesi se Joabe morwa Seruya a se ntiretseng, e bong se o neng a se direla balaodi ba babedi ba mephato ya Iseraele, e bong Abenere morwa Nere le Amasa morwa Jethere, ka fa a ba bolaileng ka teng, a tsholola madi a ntwa mo kagisong, a tlatsa moitlamo wa gagwe o o mo lethekeng la gagwe le ditlhako tse o di rweleng madi a ntwa.
20:10
6Dira ka fa botlhaleng jwa gago gore o se ka wa folosetsa tlhogo e pududu ya gagwe kwa felong ga baswi ka kagiso.
7“Mme bana ba ga Baresilai wa Gileate o ba direle ka bopelotlhomogi, ba nne le ba ba jelang fa lomating lwa gago; gonne ba nthusitse fela jalo jale fa ke tshaba Abesalomo mogoloo.
19:31-39
8“Gape o sa ntse o na le Simei morwa Gera wa Mobenyamene wa Bahurime; o kile a ntlhapatsa mo go boitshegang ka letsatsi le ke neng ke ya kwa Mahanaime ka lone. Fela e rile a fologela kwa Joretane go nkgatlhantsha, ka mo ikanela ka Morena ka re: ‘Ga nkitla ke go bolaya ka tšhaka.’
19:17-24
9Mme wena o se ka wa tlhoka go mmona molato; gonne wena o monna yo o botlhale. O tla itse sentle se o ka se mo direlang gore o folosetse tlhogo e pududu ya gagwe ka madi kwa felong ga baswi.”
10Jaanong Dafita a robala le borraagwe, a ba a fitlhwa mo motseng wa ga Dafita.
11Mme Dafita a busa Baiseraele dinyaga di le 40; a busa dinyaga di supa kwa Heberone, a ba a busa dinyaga di le 33 kwa Jerusalema.
1 Ditiraf. 29:27
12Morago ga moo Salomo a nna mo sedulong sa bogosi sa ga Dafita rraagwe, mme bogosi jwa gagwe jwa tlhomama.
13Jaanong Atonia morwa Hagithe a ya kwa go Batsheba mmaagwe Salomo. Ene a mmotsa a re: “A o tla ka kagiso?” A araba a re: “Ee, ke tla ka kagiso.” 14A ba a re: “Ke tsile go bua nao.” Batsheba a re: “Bua.”
15Ke fa Atonia a re: “O a itse gore bogosi e ne e le jwa me. Baiseraele botlhe ba ne ba lebeletse gore go tla busa nna. Mme bogosi jwa ntlogela, ya nna jwa ga nnake; gonne o bo neilwe ke Morena.
16Jaanong ke kopa selo se le sengwe fela mo go wena; o se ka wa nkganela ka sona.” Batsheba a mo araba a re: “Bua.”
17Atonia a re: “A ko o bue le kgosi Salomo; gonne wena ga a ka ke a go swabisa, gore a nnee Abisaga wa Suneme go nna mosadi wa me.”
2 Sam. 3:7
18Batsheba a re: “Go siame, ke tla go buela le kgosi.”
19Ke fa Batsheba a tsena kwa go kgosi Salomo go buela Atonia nae. Mme kgosi ya nanoga, ya mo kgatlhantsha, ya mo ikobela. Jaanong ya nna mo sedulong sa yona sa bogosi; le ene mma-kgosi a tsisediwa sedulo, a nna mo ntlheng ya le le jang la yona. 20Jaanong Batsheba a re: “Ke kopa kopo e potlana e le nngwe mo go wena. O se ka wa gana.” Kgosi ya mo araba ya re: “Kopa, mma, gonne ga nkitla ke go ganela ka yona.”
21Batsheba a re: “A Abisaga wa Suneme a newe Atonia mogoloo go nna mosadi wa gagwe.” 22Kgosi Salomo a fetola a raya mmaagwe a re: “O kopelelang Atonia Abisaga wa Suneme? Mo kopele le bogosi! Gonne ke nkgonne. Kana moperesiti Abjathare le Joabe morwa Seruya ba goga nae!”
23Ke fa kgosi Salomo a ikana ka Morena a re: “A Modimo o mpetse, o be o nkokeletse, fa Atonia a sa ka ke a bolawa ka ntlha ya lefoko le! 24Mme jaanong, ka bophelo jwa Morena yo o ntlhomamisitseng, a mpaya mo sedulong sa bogosi sa ga rre Dafita, a nkagela ntlo jaaka a solofeditse – ruri, Atonia o tla bolawa kajeno.”
25Kgosi Salomo a roma Benaya morwa Joyata, a feta a mo wela, mme a swa.
26Fa e le Abjathare moperesiti, kgosi ya mo raya ya re: “Yaa kwa Anathothe kwa tshimong ya gago; gonne o tshwanetse go bolawa. Fela ga ke ne ke go bolaya kajeno, ka o ne o sikara Letlole la Morena Modimo fa pele ga rre Dafita le ka o ne o tlhakanela dipogiso tsotlhe le rre.”
1 Dikg. 1:7
1 Sam. 22:20
30:7
2 Sam. 15:24
27Salomo a leleka Abjathare jalo, mo a se neng a tlhola a nna moperesiti wa Morena, e le go dirafatsa lefoko la Morena le o le buileng ka go ntlo ya ga Eli kwa Silo.
28E rile Joabe a utlwela dilo tseo, a tshabela kwa Tenteng ya Morena, a feta a tshwara dinaka tsa aletare. Kana Joabe a ne a gogile le Atonia, le fa a se ka a goga le Abesalomo.
29Ga begelwa kgosi Salomo ga twe: “Joabe o tshabetse kwa Tenteng ya Morena. Ke yole fa aletareng.” Jaanong Salomo a roma Benaya morwa Joyata a re: “Yaa o mmolae!”
30Mme ya re Benaya a fitlha kwa Tenteng ya Morena, a mo raya a re: “Kgosi e buile jaana ya re: ‘Tswaa moo!’ ” A fetola a re: “Nnyaya! Gonne ke rata go swela fano!” Benaya a isetsa kgosi lefoko a re: “Joabe o mphetotse jaana le jaana.”
31Ke fa kgosi e mo laela a re: “Dira jaaka a buile, o mmolae, o mo fitlhe, mme madi a a se nang molato a a tsholotsweng ke Joabe o a tlose mo go nna le mo lapeng la ga rre. 32A Morena a busolosetse madi a o a tsholotseng mo tlhogong ya gagwe; ka gonne o wetse banna ba babedi ba ba neng ba mo gaisa ka tshiamo le molemo, a ba bolaya ka tšhaka, rre Dafita a sa itse, e bong Abenere morwa Nere, molaodi wa mephato ya Iseraele le Amasa morwa Jethere, molaodi wa mephato ya Juta 33gore madi a bone a boele mo tlhogong ya ga Joabe le mo tlhogong tsa bana le bana ba bana ba gagwe ka bosakhutleng, mme kagiso e e tswang mo Moreneng a e nne le Dafita le losika lwa gagwe le lelapa la gagwe le sedulo sa bogosi sa gagwe ka bosakhutleng.”
34Benaya morwa Joyata a ya, a mo wela, a mmolaya, mme a fitlhwa mo ntlong ya gagwe kwa sekakeng. 35Mo boemong jwa gagwe kgosi ya baya Benaya morwa Joyata go laola mephato; kgosi ya ba ya baya moperesiti Satoke mo boemong jwa ga Abjathare go nna moperesiti yo mogolo.
36Morago ga moo kgosi ya roma go bitsa Simei, ya mo laela ya re: “Ikagele ntlo mono Jerusalema, o nne teng. O se ka wa tloga mono go ya gope. 37Mme ka letsatsi le o tswang ka lone, o tshela noka ya Kiterone, o itsetse ruri gore o tlile go swa. Foo go tla bo go ipolaile wena ka wesi.”
38Simei a araba kgosi a re: “Lefoko leo le siame. Motlhanka wa gago o tla dira ka fa kgosi mong wa me a buileng ka teng.” Simei a nna jalo mo Jerusalema malatsi a mantsi.
39Mme ya re dinyaga tse tharo di sena go feta, batlhanka ba le babedi ba ga Simei ba thobela kwa go Agiše morwa Maaga kgosi ya Gathe. Jaanong ya re Simei a begelwa go twe: “Batlhanka ba gago ba kwa Gathe.” 40Simei a nanoga a belesa esele ya gagwe a ya kwa Gathe kwa go Agiše go batla batlhanka ba gagwe. Simei a ya jalo, a ya go tsaya batlhanka ba gagwe kwa Gathe. 41Mme ga begelwa Salomo ga twe: “Simei o dule mo Jerusalema, a ya kwa Gathe, a ba a boa.” 42Ke fa kgosi e roma go bitsa Simei, e mo raya e re: “Kana ke go ikanisitse ka Morena, ka go tlhagisa ka re: ‘Ka letsatsi le o tswang o ya gongwe ka lone o itsetse ruri gore o tlile go swa!’ Wa ba wa nthaya wa re: ‘Go siame. Ke utlwile.’ 43Jaanong ke ka ntlha ya eng fa o se ka wa tshegetsa se o se ikanetseng Morena le taelo e ke e go laetseng?” 44Kgosi ya ba ya raya Simei ya re: “Wena ka wesi o itse bosula jotlhe mo pelong ya gago jo o bo diretseng rre Dafita. Jaanong Morena o busetsa bosula jwa gago mo go wena, 45mme kgosi Salomo o tshegofaditswe; sedulo sa bogosi sa ga Dafita se tla tlhomama fa pele ga Morena ka bosakhutleng.”
46Jaanong kgosi ya laela Benaya morwa Joyata, mme ene a ya a mmolaya, mme a swa. Bogosi jwa tlhomamisiwa jalo mo diatleng tsa ga Salomo.


text:
Modimo o Ntse Jang?
Fa o ithuta motho, o kgona go lemoga botho jwa gagwe le gore ke motho yo o ntseng jang mme seo se dira gore o mo rate le go feta. Ka tsela e e tshwanang, fa o ithuta ka botho jwa ga Jehofa, o tla mo tlhaloganya mme seo se tla dira gore o mo rate le go feta. Go na le dilo tse dintsi tse di rategang ka botho jwa Modimo mme mo go tsone go na le di le nnê tse di tlhomologileng thata: maatla, botlhale, tshiamiso le lorato.
MODIMO O MAATLA
“Ijoo, Morena Molaodimogolo Jehofa! Wena o dirile magodimo le lefatshe ka maatla a gago a magolo.”—JEREMIA 32:17.
Dilo tse Modimo a di bopileng di re bontsha gore o maatla. Ka sekai, fa go le selemo o bo o ema mo letsatsing, o utlwa eng mo letlalong la gago? Mogote wa letsatsi. Tota o a bo o utlwa maatla a popo ya ga Jehofa. Letsatsi le mogote go le kana kang? Gatwe themperetšha ya lone mo gare ke didikirii di le 15 000 000, seo se rayang gore le mogote thata. Motsotso mongwe le mongwe, letsatsi le ntsha mogote o o lekanang le dibomo tsa nuklea di le dimilionemilione.
Mme letsatsi le lennye thata fa le bapisiwa le dinaledi tse dingwe. Baitsesaense ba fopholetsa gore naledi e e bidiwang UY Scuti e kgolo thata mo fa e neng e ka bewa mo letsatsi le le teng, e ne e ka khurumetsa polanete ya rona le karolo nngwe ya polanete ya Jupiter. Gongwe seno se re thusa go tlhaloganya mafoko a ga Jeremia fa a re Jehofa Modimo o dirile magodimo le lefatshe ka maatla a gagwe a magolo.
Maatla a Modimo a re thusa jang? Dilo tse Modimo a di bopileng tse di jaaka letsatsi le dilo tse dingwe tse di mo lefatsheng, di re thusa gore re kgone go tswelela re tshela. Mo godimo ga moo, Modimo o dirisa maatla a gagwe go thusa batho. Jang? Ka nako ya fa Jesu a ne a le mo lefatsheng, Jehofa o ne a mo naya maatla a go dira dikgakgamatso. Baebele ya re: “Difofu di bona gape, le ditlhotsa di a tsamayatsamaya, balepero ba a ntlafadiwa le bosusu ba a utlwa, mme baswi ba a tsosiwa.” (Mathaio 11:5) Modimo o dirisa maatla a gagwe jang gompieno? Baebele ya re “o naya yo o lapileng maatla” mme “ba ba solofetseng mo go Jehofa ba tla nna le maatla gape.” (Isaia 40:29, 31) Modimo o kgona go re naya “maatla a a fetang a a tlwaelegileng” gore re kgone go itshokela mathata a botshelo. (2 Bakorintha 4:7) A ga o batle go nna tsala ya Modimo yo o go ratang thata jaana mo a dirisang maatla a gagwe go go thusa fa o na le mathata?
MODIMO O BOTLHALE
“A bo ditiro tsa gago di le dintsi jang ne, Jehofa! O di dirile tsotlhe ka botlhale.”—PESALEMA 104:24.
Fa re ntse re ithuta ka dilo tse Modimo a di bopileng, re kgona go lemoga gore Jehofa ke Modimo yo o botlhale. Tota e bile baitsesaense bangwe ba ithuta dilo tse Jehofa a di bopileng gore ba kgone go tokafatsa dilo tse ba di tlhamileng.
Mmele wa motho ke nngwe ya dilo tse di re bontshang gore Modimo o botlhale. Sekai sa seo ke tsela e ngwana a golang ka yone mo popelong. Fa lee le sena go kopana le peo, go tlhaga sele e e nang le dijini tse di farologaneng. Sele eo e tla bo e ikgaoganya e bo e nna disele tse dintsintsi. Fa nako e ntse e ya, disele tseno di simolola go ikgaoganya go nna mefuta e e farologaneng ya disele tse di jaaka disele tsa madi, tsa ditshika le tsa marapo. Morago ga nako, disele tseo di fetoga go nna pelo, makgwafo jalo le jalo mme di bo di simolola go bereka. Mo dikgweding di le robonngwe fela, sele e e tlhagileng kwa tshimologong e fetoga go nna ngwana yo o feletseng. Tsela e e botlhale e Modimo a re dirileng ka yone e dirile gore batho ba le bantsi ba dumalane le mafoko a mokwadi wa Baebele yo o ileng a re: “Ke tla go baka ka gonne ke dirilwe ka tsela e e boitshegang e e gakgamatsang.”—Pesalema 139:14.
Botlhale jwa Modimo bo re thusa jang? Mmopi wa rona o a itse gore ke eng se re se tlhokang gore re itumele. O dirisa Lefoko la gagwe e leng Baebele go re naya kgakololo e e botlhale. Ka sekai, Baebele ya re “tswelelang . . . lo itshwarelana lo gololesegile.” (Bakolosa 3:13) A kgakololo eno e botlhale? Ee. Dipatlisiso di bontsha gore motho yo o itshwarelang ba bangwe o kgona go robala sentle e bile haebolate ya gagwe ga e ye kwa godimo. Gape go mo thusa gore a se ka a tsenwa motlhofo ke malwetse a tlhaloganyo le mathata a mangwe a botsogo. Modimo o tshwana le tsala e e botlhale, e e re kgathalelang le e e nnang e re naya kgakololo e e re thusang ka dinako tsotlhe. (2 Timotheo 3:16, 17) A o ka se rate go nna le tsala e e ntseng jalo?
MODIMO O RATA TSHIAMISO
“Jehofa ke morati wa tshiamiso.”—PESALEMA 37:28.
Modimo o dira dilo tse di siameng ka dinako tsotlhe. Tota e bile Baebele ya re “a go nne kgakala le Modimo wa boammaaruri go dira ka boikepo, le Mothatayotlhe go dira ka tshiamololo!” (Jobe 34:10) Modimo o atlhola ka tshiamo fela jaaka mopesalema a ile a kwala fa a ne a bua ka Jehofa a re: “O tla atlhola ditšhaba ka thokgamo.” (Pesalema 67:4) Ga go na ope yo o ka tsietsang Jehofa ka gonne o itse sengwe le sengwe, o kgona go “bona se pelo e leng sone” mme a bo a atlhola ka tsela e e siameng. (1 Samuele 16:7) Mo godimo ga moo, Modimo o kgona go bona tshiamololo le bokebekwa jo bo dirwang ke batho e bile o re solofetsa gore mo nakong e e sa fediseng pelo, “baikepi . . . ba tla kgaolwa mo lefatsheng.”—Diane 2:22.
Mme Modimo ga se moatlhodi yo o setlhogo yo o emetseng go re otlhaya. O re utlwela botlhoko fa a bona go tlhokega. Baebele ya re “Jehofa o kutlwelobotlhoko e bile o pelontle,” o kgona go itshwarela motho yo o dirileng dilo tse di sa siamang mme gone a di ikwatlhaela. A seo ga se bontshe gore Modimo o rata tshiamiso?—Pesalema 103:8; 2 Petere 3:9.
Ntlha ya go bo Modimo a rata tshiamiso e re thusa jang? Baebele ya re: “Foo Petere a bula molomo mme a re: ‘Modimo ga a na tlhaolele, mme mo setšhabeng sengwe le sengwe motho yo o mmoifang a ba a dira tshiamo o a amogelesega mo go ene.’” (Ditiro 10:34, 35) Go itse gore Modimo o rata tshiamiso go a re thusa ka gonne re a itse gore ga a kitla a tsamaya a tlhaola batho. Jehofa o kgona go re amogela le go re letla gore re mo direle go sa kgathalesege gore re ba mmala ofe, re tswa kwa nageng efe, thutego kgotsa maemo a rona a itsholelo.
Modimo o dirile gore re nne le letswalo gore re kgone go tlhaloganya gore o rata tshiamiso. Baebele ya re letswalo ke molao ‘o o kwadilweng mo dipelong tsa rona’ o o re bolelelang gore a dilo tse re di dirang di siame kgotsa gore ga di a siama. (Baroma 2:15) Letswalo le re thusa jang? Fa re le katisitse sentle, le kgona go re thusa go tila go dira dilo tse di sa siamang. Mme fa re dirile sengwe se se sa siamang, le re thusa gore re ikwatlhaye re bo re baakanya selo seo. Fa re tlhaloganya gore Modimo o rata tshiamiso, seo se tla dira gore re mo rate le go feta!
MODIMO O LORATO
“Modimo ke lorato.”—1 JOHANE 4:8.
Baebele ya re Modimo o maatla, o botlhale e bile o rata tshiamiso mme fa e bua ka lorato, ya re Modimo ke lorato e seng gore o na le lorato. Goreng e mo tlhalosa jalo? Ka gonne Modimo o dirisa maatla a gagwe go dira dilo e bile o dirisa tshiamiso le botlhale jwa gagwe go kaela tsela e a dirang dilo ka yone. Mme lorato ke lone lo mo tlhotlheletsang go dira sengwe le sengwe se a batlang go se dira.
Jehofa o ne a sa tlhoke go bopa dilo tse di kwa legodimong le tse di mo lefatsheng, mme lorato ke lone lo ileng lwa dira gore a di bope. O ile a bopa lefatshe ka tsela e e dirang gore batho ba itumelele go nna mo go lone. Mme o sa ntse a bontsha gore o rata batho ka gonne o ‘tlhabisetsa batho ba ba boikepo le ba ba molemo letsatsi la gagwe e bile o nesetsa batho ba ba siameng le ba ba sa siamang pula.’—Mathaio 5:45.
Mo godimo ga moo, Jehofa “o pelonomi tota mo go bontsheng lorato e bile o kutlwelobotlhoko.” (Jakobe 5:11) Modimo o rata mongwe le mongwe yo o tsayang matsapa a go mo itse le go nna tsala ya gagwe. Tota e bile Baebele ya re ‘o a re kgathalela.’—1 Petere 5:7.
Go itse gore Modimo o lorato go re thusa jang? Re a itumela fa re bona letsatsi le phirima, fa re bona ngwana a tshega le fa re utlwana le ba masika a rona e bile go le monate. Dilo tseno di ka lebega di se botlhokwa go le kalo mme di dira gore botshelo bo nne monate.
Thapelo ke tsela e nngwe e Modimo a re bontshang ka yone gore o a re rata. Baebele ya re: “Lo se ka lwa tlhobaela ka sepe, mme mo go sengwe le sengwe ka thapelo le mokokotlelo mmogo le go ntshiwa ga ditebogo a dikopo tsa lona di itsisiwe Modimo.” Fela jaaka Rre yo o ratang bana ba gagwe, Modimo o batla gore re bue le ene ka dilo tse di re tshwenyang thata mme o re solofetsa gore o tla re naya ‘kagiso ya gagwe e e gaisang kakanyo yotlhe.’—Bafilipi 4:6, 7.
A dintlha tse re tlotlileng ka tsone ka Modimo tse di jaaka gore o maatla, o botlhale, o rata tshiamiso e bile o lorato, di go thusitse go bona gore Jehofa ke Modimo yo o ntseng jang? Go go thusa go tlhaloganya Modimo sentle, re kopa gore o tswelele o bala makasine ono gore o ithute ka dilo tse Modimo a di dirileng le tse a ikaeletseng go go direla tsone mo nakong e e tlang.
MODIMO O NTSE JANG? Jehofa o maatla, o botlhale e bile o rata tshiamiso. Mme selo se re se ratang thata ka ene, ke gore o lorato


text:
BAEBELE YA RENG
Thapelo
A go na le mongwe yo o utlwang dithapelo tsa rona?
“Wena Moutlwi wa thapelo, batho ba nama yotlhe ba tla tla kwa go wena.”—Pesalema 65:2.
SE BATHO BA SE BUANG
Ga twe dithapelo tsa rona di bonala di felela mo moyeng fela. Batho ba ba bogang ke bone ba segolobogolo ba belaelang gore dithapelo tsa bone di a utlwiwa.
SE BAEBELE E SE BUANG
Baebele ya re: “Matlho a ga Jehofa [Modimo] a mo basiaming, le ditsebe tsa gagwe di ntlheng ya mekokotlelo ya bone; mme sefatlhego sa ga Jehofa se kgatlhanong le ba ba dirang dilo tse di bosula.” (1 Petere 3:12) Ga go pelaelo gore Modimo o reetsa dithapelo. Le fa go ntse jalo, o reetsa thata dithapelo tsa batho ba ba ikobelang ditaelo tsa gagwe. Temana e nngwe e bolela jaana malebana le kafa Modimo a iketleeleditseng ka teng go re reetsa fa re rapela: “Eno ke tshepo e re nang le yone mo go ene, gore, go sa kgathalesege gore ke eng se re se kopang kafa thatong ya gagwe, o a re utlwa.” (1 Johane 5:14) Ka jalo, batho ba ba rapelang ka tlhoafalo ba tshwanetse go tlhaloganya gore ke dithapelo tsa mofuta ofe tse di ka tsamaisanang le go rata ga Modimo.
Re tshwanetse go rapela jang?
“Fa o rapela, o se ka wa boaboeletsa dilo di le dingwe.”—Mathaio 6:7.
SE BATHO BA SE BUANG
Batho ba madumedi a a farologaneng—a a jaaka Bobuda, Bokatoliki, Bohindu le Boiselamo—ba ile ba rutiwa go dirisa sebaga go bua le go bala dithapelo tsa bone.
SE BAEBELE E SE BUANG
Dithapelo di tshwanetse go tswa mo pelong mme e nne tse motho a di buang ka tlhoafalo; ga di a tshwanela go tshwarwa ka tlhogo le go boaboelediwa. Dikwalo di re kgothaletsa jaana: “Fa o rapela, o se ka wa boaboeletsa dilo di le dingwe, fela jaaka batho ba ditšhaba ba dira, gonne ba ithaya ba re ba tla utlwiwa ka ntlha ya go dirisa ga bone mafoko a le mantsi. Jalo, lo se ka lwa nna jaaka bone, gonne Modimo Rraalona o itse dilo le fa e le dife tse lo di tlhokang le pele ga lo mo kopa.”—Mathaio 6:7, 8.
LEBAKA LA GO BO GO LE BOTLHOKWA
Fa motho a rapela ka tsela e Modimo a sa e amogeleng, tota motho yoo o itshenyetsa nako fela kgotsa gongwe e bile o kgopisa Modimo. Baebele e re tlhagisa gore dithapelo tsa batho ba ba ganang go dira go rata ga Modimo di “makgapha” mo go ene.—Diane 28:9.
Re tshwanetse go rapela mang?
“Batlang Jehofa [Modimo] a sa ntse a ka bonwa. Mmitseng a sa ntse a le gaufi.”—Isaia 55:6.
SE BATHO BA SE BUANG
Badumedi bangwe ba rapela Marea kgotsa dibopiwa tse dingwe tse di jaaka baengele le batho ba ba tsewang e le “baitshepi.” Bangwe ba bone ke “Moitshepi” Anthony wa kwa Padua, yo go tweng o tlhokomela batho “ka dilo tse ba di tlhokang semoyeng le mo botshelong,” le “Moitshepi” Jude, yo go tsewang e le moitshepi yo o thusang batho fa ba le mo “maemong a a kgobang marapo.” Baobamedi ba le bantsi ba rapela “baitshepi” ba ba ntseng jalo le baengele ba solofetse gore dibopiwa tseno di tla ba buelela mo Modimong.
SE BAEBELE E SE BUANG
Baobamedi ba boammaaruri ba tshwanetse go rapela “Rraarona yo o kwa legodimong.” (Mathaio 6:9) Baebele e re kgothaletsa jaana: “Lo se ka lwa tlhobaela ka sepe, mme mo go sengwe le sengwe ka thapelo le mokokotlelo mmogo le go ntshiwa ga ditebogo a dikopo tsa lona di itsisiwe Modimo.”—Bafilipi 4:6.


text:
71Morena a raya Moše a re: “Bona, ke go dirile modimo wa ga Farao, mme Arone mogoloo o tla nna moporofeti wa gago.
2Wena o mmolelele tsotlhe tse ke di go laelang, mme Arone mogoloo o tla di bua le Farao gore a lese Baiseraele ba huduge mo lefatsheng la gagwe. 3Fela nna ke tla thatafatsa pelo ya ga Farao, ke ntsifatsa ditshupo tsa me le digakgamatso tsa me mo lefatsheng la Egepeto.
4Farao ga a ka ke a lo utlwa, mme ke tla baya seatla sa me mo Egepeto, ke hudusa mephato ya me, e bong morafe wa me wa Baiseraele, mo lefatsheng la Egepeto ka dipetso tse dikgolo. 5Motlhang ke otlololelang Baegepeto letsogo la me, ke ntsha Baiseraele mo gare ga bone, foo Baegepeto ba tla lemoga gore ke nna Morena.”
9:14,29
6Moše le Arone ba dira ka fa Morena a ba laetseng ka teng. Ba dira fela jalo. 7E rile ba bua le Farao, Moše a bo a le dinyaga di le 80, mme Arone a le dinyaga di le 83.
8Jaanong Morena a bua le Moše le Arone a re: 9“Fa Farao a bua le lona a re: ‘Itshupeng ka kgakgamatso,’ o ree Arone o re: ‘Tsaya thobane ya gago, o e latlhele fa pele ga Farao; e tla fetoga noga.’ ”
10Ke fa Moše le Arone ba ya kwa go Farao, ba dira ka fa Morena a ba laetseng ka teng; Arone a latlhela thobane ya gagwe fa pele ga Farao le fa pele ga batlhanka ba gagwe, ya fetoga noga. 11Jaanong Farao a bitsa batlhalefi le baitseanape, mme dingaka tsa Egepeto le tsona tsa dira jalo ka mereo ya tsona.
8:3,14,15
2 Tim. 3:8
12Mongwe le mongwe a latlhela thobane ya gagwe fa fatshe, tsa fetoga dinoga, mme thobane ya ga Arone ya metsa dithobane tsa bone. 13Fela pelo ya ga Farao ya thatafala; a se ka a ba utlwa, fela jaaka Morena a boletse.
14Ke fa Morena a raya Moše a re: “Pelo ya ga Farao ga e ineele; o gana go naya morafe tsela. 15Yaa kwa go Farao ka masa – bona, o tla ya kwa nokeng – o eme fa losing lwa noka ya Nile go mo kgatlhantsha gona, o tsee thobane e e fetogileng noga ka letsogo, 16o mo ree o re: ‘Morena Modimo wa Bahebere o nthomile kwano go wena a re: Ke sa le ke go raya ke re: Lesa morafe wa me gore o ye go ntirela mo sekakeng! Mme bona, ga ò ise o utlwe go fitlhelela jaanong.
17Morena o bua jaana a re: Se o tla lemogang ka sona gore ke nna Morena, ke se: Ke tla itaya metsi a noka ka thobane e ke e tshotseng, mme a tla fetoga madi.
18Ditlhapi tse di mo nokeng di tla swa, noka e be e nkge sebodu; mme Baegepeto ba tla bifelwa ke go nwa metsi a noka.’ ”
19Morena a raya Moše a re: “Raya Arone o re: ‘Tsaya thobane ya gago, o otlolole letsogo godimo ga metsi a Baegepeto le godimo ga dinoka tsa bone le dinokana tsa bone le matsha a bone le megobe yotlhe, fa metsi a phuthegelang teng gore a fetoge madi.’ Madi a tla nna teng mo lefatsheng lotlhe la Egepeto le mo megopong ya logong le ya letsopa.”
20Moše le Arone ba dira ka fa Morena a laotseng ka teng: A tsholetsa thobane, a itaya metsi a a mo nokeng ya Nile, Farao le batlhanka ba gagwe ba ntse ba lebile. Ke fa metsi aotlhe a a mo nokeng ya Nile a fetoga madi. 21Ditlhapi tse di mo nokeng tsa swa, noka ya nkga mo Baegepeto ba bileng ba palelwa ke go nwa metsi a noka. Ga nna madi mo lefatsheng lotlhe la Egepeto. 22Dingaka tsa Egepeto le tsona tsa dira fela jalo ka mereo ya tsona. Mme pelo ya ga Farao ya nna ya thatafala, a se ka a ba utlwa, jaaka Morena a boletse.
23Farao a retologa, a boela kwa lapeng la gagwe; selo se a se ka a se tsaya tsia. 24Baegepeto botlhe ba epa metsi a a nowang mo ditlhakoreng tsa noka, ka ba ne ba palelwa ke go nwa metsi a noka.
25Ga feta malatsi a supa, noka e ntse e le jalo, Morena a sena go itaya noka ya Nile.


text:
Ditiragalo Tse di Kgethegileng
DITIRAGALO TSE DI KGETHEGILENG
Mpho E e Sa Lebalesegeng
Setlhopha se se Laolang sa Basupi ba ga Jehofa se ne sa thusa barongwa le ba bangwe ba ba mo tirelong e e kgethegileng kwa dinageng tse dingwe go ya kopanong kwa magabone le go bona ba malapa.
DITIRAGALO TSE DI KGETHEGILENG
Mpho E e Sa Lebalesegeng
Setlhopha se se Laolang sa Basupi ba ga Jehofa se ne sa thusa barongwa le ba bangwe ba ba mo tirelong e e kgethegileng kwa dinageng tse dingwe go ya kopanong kwa magabone le go bona ba malapa.
Kalogo ya Setlhopha sa Bo138 ya Sekolo sa Baebele sa Watchtower sa Gileade
Baithuti ba alogile ka March 14, 2015. Botlhe ba ba neng ba le gone ba ne ba kgothalediwa go tswelela ba ithuta ka Jehofa Modimo le go etsa sekao sa ga Jesu Keresete.
Ba Kopantswe ke Lorato—Kopano ya Kwa Frankfurt, Jeremane
Diketekete tsa batho go tswa mo dinageng le ditso tse di farologaneng ba kopana mmogo ba le seoposengwe ka kagiso.
Pego ya Ngwaga le Ngwaga—October 2014
Pokano eno e e kgethegileng e ne e gopola dingwaga di le 100 fa e sa le Bogosi jwa ga Mesia bo tlhongwa.
Atlanta e Amogela Basupi ba ga Jehofa ka Diatla Tsoopedi
Badiredipuso ba Atlanta, Georgia, ba amogela batlakopanong ba ba tswang kwa dinageng di ka nna 28. Go ne ga tshwarwa dikopano tse tharo ka July le August 2014.
Dintlhakgolo Tsa Pokano ya Ngwaga le Ngwaga—October 2014
Leba dintlhakgolo tsa pokano ya bo130 ya Watch Tower Bible and Tract Society of Pennsylvania, tiragalo e e kgethegileng ya go busa ga Bogosi ka dingwaga di le 100.
Dintlhakgolo Tsa go Aloga ga Tlelase ya Bo137 ya Gileade
Fa e sa le ka 1943, Sekolo sa Gileade se ntse se thapisa batho go nna le kitso e e boteng ya boammaaruri ka Modimo. Leba dintlhakgolo tsa thulaganyo eo.
Setlhopha se se Laolang se Kgothatsa Basupi ba Kwa Russia le Ukraine
Maloko mangwe a Setlhopha se se Laolang a etela Russia le Ukraine go ya go kgothatsa Basupi ba ba amilweng ke dikhuduego tsa sepolotiki.
Kalogo ya Setlhopha sa Bo136 sa Sekolo sa Baebele sa Watchtower sa Gileade
Batlhatlheledi le dibui tse dingwe ba ne ba kgothaletsa baithuti gore ba nne le boikutlo jo Jesu a neng a na le jone. Ba ba neng ba le gone ba ne ba itumelela dipotsolotso le dipontsho tsa dilo tse di diragetseng mo bodireding.
Dintlhakgolo Tsa Kalogo ya Bo136 ya Gileade
Thulaganyo ya kalogo e akaretsa dipuo tsa semoya, dipotsolotso le dipontsho tsa dilo tse di diragetseng mo tirelong ya tshimo.
Ba Gokagantswe ka Internet mo Lefatsheng Lotlhe
Ke eng se se dirileng gore batho ba feta dimilione di le 1,4 mo dinageng di le 31 ba nne gone mo pokanong eno e e kgethegileng?
Dintlhakgolo Tsa Pokano ya Ngwaga le Ngwaga—Diphalane 2013
Bona dintlhakgolo tsa pokano eno e e kgatlhang e bile e tlhomologile, e e neng ya bontshiwa mo mafelong a le 1 830 mo lefatsheng lotlhe.
Pego ya Pokano ya Ngwaga le Ngwaga—Diphalane 2013
Bareetsi ba feta dimilione di le 1,4 mo dinageng di le 31 ba ne ba itumelela tiragalo eno e mo go yone go neng ga gololwa Thanolo ya Lefatshe le Lesha ya Dikwalo Tse di Boitshepo e e tlhabolotsweng ya Seesemane.
Kalogo ya Setlhopha sa Bo135 sa Sekolo sa Baebele sa Watchtower sa Gileade
Ka Lwetse 14, 2013, batho ba feta 10 000 ba ne ba itumelela thulaganyo eno e e itumedisang ya dilo tsa semoya. Itumelele dintlhakgolo tsa thulaganyo.
Dintlhakgolo Tsa Kalogo ya Setlhopha sa Bo135 sa Gileade
Sekolo seno sa Baebele se thapisa badiredi ba Basupi ba ga Jehofa ba ba nang le boitemogelo gore ba nne le matswela a a molemo mo dikabelong tsa bone.
Kopano e e Kgethegileng Kwa Ireland
Kwa Dublin, Basupi ba ga Jehofa ba amogetse batlakopanong ba ba tswang kwa dinageng tse dingwe kwa Kopanong e e Kgethegileng ya 2012, “Dibela Pelo ya Gago!” Utlwa gore bangwe ba reng ka yone.
Kopano e e Kgethegileng Kwa Iseraele
Ka 2012 kwa Tel Aviv, batho ba ditšhaba tse di farologaneng ba ne ba kopane ka kutlwano mo nageng eno e batho ba le bantsi ba kgaogantsweng ke go sa utlwane ga merafe le ga bodumedi ka dingwaga di le dintsi.
Kalogo ya Setlhopha sa Bo134 ya Sekolo sa Baebele sa Watchtower sa Gileade
Setlhopha sa bo134 sa Sekolo sa Baebele sa Watchtower sa Gileade se ne sa aloga ka Mopitlwe 9, 2013. Thulaganyo eno e ne ya bontsha tlhotlheletso e e molemo e sekolo seno se nnileng le yone fa e sale se simologa dingwaga di le 70 tse di fetileng.
Dintlhakgolo Tsa Kalogo ya Setlhopha sa Bo134 sa Gileade
Sekolo seno sa Baebele se se sa tshwaneng le sepe se thapisitse barongwa mo dingwageng di le 70 tse di fetileng. Bona dintlhakgolo tsa thulaganyo ya kalogo.
Dikopano Tse di Kgethegileng Tsa Basupi ba ga Jehofa Tse di Neng di Tshwaretswe Kwa Dinageng di le Supa
Bosheng jaana Basupi ba ga Jehofa ba ne ba tshwara dikopano tse di kgethegileng kwa Brazil, Costa Rica, Hong Kong, Ireland, Iseraele, New Zealand le kwa Sweden.
Dintlhakgolo Tsa Dikopano Tsa Ditšhabatšhaba Tsa 1963
Itumelele go leba dibidio tse dikhutshwane tsa baesekopo ya 1963 ya diura di le pedi ya dikopano tsa ditšhabatšhaba tsa “Dikgang Tse di Molemo Tse di sa Khutleng.”
Go Gopola Kopano ya “Lefatshe Lotlhe”
Dingwaga di le masome a matlhano tse di fetileng, Basupi ba ga Jehofa ba le 583 ba ne ba tsaya loeto lwa dibeke di le lesome mo lefatsheng lotlhe.


text:
201“Gonne puso ya magodimo e tshwana le motho yo e leng mong wa ntlo, yo o phaketseng, a ya go thapela tshimo ya gagwe ya moweine badiri.
2Ya re a sena go dumalana le badiri ka ranta e le nngwe ka letsatsi, a ba romela kwa tshimong ya gagwe ya moweine. 3Ya re a tswa, e ka nna ka nako ya borobongwe, a fitlhela ba bangwe ba eme mo patlelong, ba sa dire sepe. 4Le bone a ba raya a re: ‘Le lona yaang kwa tshimong ya moweine, mme se se siameng ke tla se lo naya.’ Mme ba ya. 5A tswa gape, e ka nna ka nako ya motshegare le ya boraro, a dira fela jalo. 6Ya re e ka nna nako ya botlhano a tswa a fitlhela ba bangwe ba eme fela; a ba raya a re: ‘Lo emetseng fano letsatsi lotlhe, lo sa dire sepe?’ 7Ba mo fetola ba re: ‘Ke ka gonne ga go na ope yo o re thapileng.’ A ba raya a re: ‘Le lona yaang kwa tshimong ya moweine; mme se se tshwanetseng lo tla se bona.’
8“Ya re go le maitsiboa, morena wa tshimo ya moweine a raya motlameledi wa gagwe a re: ‘Bitsa badiri, o ba amogedise dituelo tsa bone, o simolole ka ba morago, o fetse ka ba ntlha.’ 9Ya re go tla ba nako e e ka nnang ya botlhano, mongwe le mongwe a amogela ranta e le nngwe. 10Ya re ba ntlha ba tla, ba itlhoma gore ba tla amogela bogolo; mme le bone mongwe le mongwe a amogela ranta e le nngwe. 11Ya re ba e amogela, ba ngongoregela mong wa ntlo 12ba re: ‘Bao ba morago ba dirile nako e le nngwe fela, mme o ba lekantse le rona, ba re itshoketseng letsapa la letsatsi le mogote.’
13“Ene a fetola mongwe wa bone a re: ‘Tsala, ga ke go siamololele; a ga o a dumelana le nna ka ranta e le nngwe? 14Tsaya se e leng sa gago, o tsamae; ke rata go naya yo wa morago fela jaaka ke go neile. 15A ga ke a letlelelwa go dira se ke se ratang ka tsa me? A kampo leitlho la gago le bosula, ka ke le molemo?’
16“Ka mokgwa o o jalo ba morago ba tla nna ba ntlha le ba ntlha ba morago; gonne ba ba biditsweng ba bantsi, mme ba ba tlhaotsweng ga ba banene.”
22:14
17E rile Jesu a rata go ya kwa Jerusalema, a tsaya barutwa ba ba 12 ba le bosi, mme ya re ba le mo tseleng, a ba raya a re: 18“Bonang, re tlhatlogela kwa Jerusalema; mme Morwa-Motho o tla neelwa baperesiti ba bagolo le Baitsedikwalo, mme ba tla mo atlholela loso.
17:22,23
19Ba tla mo neela baheitane go sotlwa le go seolwa le go bapolwa; mme o tla tsosiwa ka letsatsi la boraro.”
20Ke fa go tla go ene mma-bomorwa Sebeteo, a na le bomorwawe, a mo obamela, a mo kopa sengwe.
21Jesu a mmotsa a re: “O batlang?” A mo araba a re: “Bua gore bomorwaake ba babedi ba, ba go tsenye gare, mongwe a dule ka fa letsogong la gago le le jang, yo mongwe ka fa go la molema mo pusong ya gago.”
22Jesu a fetola a re: “Ga lo itse se lo se kopang. A lo nonofile go nwa senwelo se ke yang go se nwa le go kolobediwa ka kolobetso e ke yang go kolobediwa ka yona?”
Ba mo raya ba re: “Re nonofile.”
Joh. 18:11
Luka 12:50
23A ba raya a re: “Fa e le senwelo sa me, lo tla se nwa, le kolobetso e ke yang go kolobediwa ka yona, lo tla kolobediwa ka yona; mme go nna ka fa letsogong la me le le jang le ka fa go la molema ga se ga me go go naya, go tla newa bone ba ba go baakanyeditsweng ke Rre.”
24Ya re ba ba lesome ba utlwa, ba gakalela bakaulengwe ba babedi bao.
25Mme Jesu a ba bitsa, a ba raya a re: “Lo itse gore balaodi ba merafe ba a e busa, le ba bagolo ba e laola ka thata. 26Mo go lona ga go ne go nna jalo; mme yo o ratang go nna mogolo mo go lona a a nne modiredi wa lona.
27Le gona, yo o ratang go nna wa ntlha mo go lona, a a nne motlhanka wa lona;
28fela jaaka Morwa-Motho a sa tla go direlwa, mme e le go direla le go neela botshelo jwa gagwe losong go nna kgololo ya ba bantsi.”
Bafil. 2:7
1 Tim. 2:6
29E rile ba tswa mo Jerigo, bontsi jo bogolo jwa batho jwa mo sala morago. 30Mme difofu di le pedi tsa bo di ntse fa tseleng. Ya re di utlwa gore Jesu o a feta, tsa goa tsa re: “Morena, re utlwele botlhoko, wena Morwa Dafita!”
31Foo batho ba ba kgalemela gore ba didimale; mme ba goa bogolo ba re: “Morena, re utlwele botlhoko, wena Morwa Dafita!”
32Jesu a ema, a ba bitsa a re: “Lo rata ka lo direla eng?”
33Ba mo raya ba re: “Morena, a matlho a rona a foufololwe.”
34Jesu a tlhomoga pelo, a ama matlho a bone; ba akofa ba bona, ba be ba mo sala morago.